56

Wilson : Nus mein negliu. (denter Elwood e Dr. Anderson) Ussa damond’jeu Vus
enzatgei, e sche Vus serreis ussa buca Vossa buca scheis buc a mi ina
risposta agrad o….

Elwood: Quei che Vus pretendis cheu, ei gnanc pusseivel.

Wilson : Tgei vul quei dir ?

Elwood : Vus veis fatg a mogna, che jeu duei serrar la bucca e da dar risposta a
     Vus. Quei va semplamein buc. (sesa silla sutga seniester)

Dr. Anderson: Wilson, surschei quella caussa a mi. (stauscha Wilson seniester)

Wilson: Bien, mo anflei o nua ch’il docter ei. (va davos il pult)

Dr. Anderson: Dr. Chumley ei staus ella Taverna digl Emil, scheis Vus.

Elwood: El ei vegnius, ed jeu hai giu grond plascher da veser el.

Wilson: Vinavon!
Elwood: El ha dumanda suenter mei, ed Emil ha menau el vi tier mia meisa. Nus
vein midau plaids usitai.Jeu hai detg, buna  sera Mr. Chumley, el ha detg,
buna sera Mr. Down. Jeu cretg, quei vein nus detg minimum ina ga.

Wilson: E Lu….?

Elwood: Jeu emprovel dad esser objectivs. Lu hai jeu mess avon ad el Harvey.

Wilson : Cun tgi ?

Kelly : Ina lieur alva, 2 meters gronda.

Wilson : 2 meters ?

Elwood : 2 meters e 2 centimeters.

Wilson : Vus essas cheu e fageis narradads cun el, ed il docter ei tgunsch zanua en
     in foss e piarda tut il saung.

Elwood : Sche quei era siu plan questa sera, a mi ha el detg nuot.

Dr. Anderson : Raquintei vinavon, Mr Down.

Elwood: Dr. Chumley seseva cun nus sin meisa. Jeu sesevel sissum. ( muossa sco)
    Harvey seseva sper mei e Dr. Chumley seseva direct visavi Harvey.

Wilson : (va encunter dretg) Aschia eisi endretg. Stei cheu l’entira notg e sedei giu
     cun tgi che seseva nua.

S-CHA 1-1Miu bien amitg Harvey


57

Elwood : Lu ha Harvey fatg la proposta da pagar ad el in drink. Cun quei che jeu sai
che Harvey beiba buca bugen persuls, hai jeu fatg amogna a Dr. Chumley
dad era beiber in.

Wilson : E lu ?

Elwood : Lu vein nus buiu in.

Wilson:  E vinavon?

Elwood: Nus vein lu aunc buiu in.

Wilson: E lu?

Elwood: Nus vein lu aunc buiu in.

Wilson: Schein nus quei cun beiber aunc in.

Elwood: Vus leis pia che jeu laschi naven la mesadad da questa sera ?

Wilson : Raquintei plitost tgei ch’ei schabegiau questa sera !

Elwood : Dr. Chumley ed Harvey ein vegnir en discussiun. All’entschatta tut
      ruasseivel, tuttenina ha Dr. Chumley entschiet a vegnir pli dad aults.

Wilson: Daco?

Elwood: Harvey ha manegiau che Dr. Chumbley savess è separticipar e surprender
in ton dil quen dalla sera. Mo Dr. Chumbley ha buca giu marveglias da
gliez.

Kelly : (lai schluppar viado) Quei toc dalla historia creiel jeu.

Wilson : Schei el….mirar inaga con lunsch ch’el va. Quel ha curascha.

Elwood : Jeu hai lu pagau tut sez, perquei ch’ jeu lessel buca sescagniar. Nus mein
bia tiegl Emil ella Taverna – Harvey ed jeu – ed il possessur ei in bien um
cun ina interessanta ideologia dil mund. E lu hai entschiet cun tschella
caussa.

Wilson : Ei tonscha ussa cun quei paterlem dalla tgagia !

Elwood : Mr. Wilson, Vossa predilecziun per in lungatg aviert  ei remarcabla. Mo jeu
stos suplicar Vus, da buca duvrar quei lungatg ella vischinionza da Miss
Kelly. (fa ina reverenza)

Dr.Anderson : Endretg aschia, Mr. Down. Nus lein seperstgisar persuenter. Vus veis
    detg: E lu hai entschiet cun tschella caussa?

S-CHA 1-1Miu bien amitg Harvey


58

Elwood: Leu seseva numnadamein ina biala, blonda dunna. – Ina Mrs. Smethills –
ella e siu accumpignament sesevan gest ina meisa sper nus. Dr. Chumley
ei lu ius vi tier els, ei sesius giu sper quella dunna ed ha detg ch’els seigien
gia sevesi inaga. Igl accumpignament da quella dunna ei lu vegnius anavos
tier nus cun Dr. Chumley e lu ha el detg siper Harvey e mei, che Dr.
Chumley fagess meglier da mirar da sias atgnas afferas. Ha el entginas?

Wilson: Sch’el ha tgei?

Elwood: Afferas!?

Wilson: Co duei jeu saver quei ?

Elwood : Lu ha Dr. Chumley fatg la tgagia a Harvey da vegnir cun el ella bar dil
Charly, lez leva  denton pli bugen ir ella « Troccla ».Duront ch’els han
discussiunau sun jeu ius vida la bar ed empustau ina proxima runda, e cu
jeu sun vegnius anavos eran els dus naven.

Wilson : Nua ein els ir? Jeu manegel, nua ei Dr. Chumley ius?

Elwood : Jeu sai buc. – Jeu vevel fatg giu cheu cun Dr.Anderson e Miss Kelly, ed
ussa sun jeu vegnius per els. Forsa entupein nus gie pli tard Harvey e Dr.
Chumley, lu savein nus beiber in ensemmen.

Wilson: Schia? – (a Dr. Anderson) Cheu veis ussa sia historia ! Essas cuntents ?
   (va tier Elwood, ha fatg pugn) Vus scheis manzegnas !

Elwood : Jeu ditgel mai manzegnas, Mr. Wilson.

Wilson: Vus veis fatg zatgei cul docter – Ed jeu anflel o tgei.

Dr. Anderson: Buca tucchei en el, Wilson.

Kelly: Forsa di el gnanc manzegnas.

Wilson : (semeina tier els dus, vilaus) Quei um cheu ei in mantun manzegnas. Vus
dus cartis quella historia, dil docter, che sesa leu e tschontscha cun ina
gronda lieur alva ?

Kelly : Forsa ei Dr. Chumley veramein staus ella Taverna digl Emil.

Wilson : Ed ha viu e tschintschau cu ina gronda lieur alva? Gie!

Elwood: E daco buc? Gl’emprem ha el pigliau in tec da Harvey, mo pli liunga che la
    sera vegneva e pli bugen ch’el veva el. Tgei biala midada.

Wilson: (va encunter ad el) A ti schlagh’jeu ils dents el culiez.

S-CHA 1-1Miu bien amitg Harvey


59

Elwood : (sebalucca buca centimeter) Mr. Wilson, Veis Vus buca collegs che Vus
      savessas sedar giu cun tut ?

(Anderson ha tschappau Wilson ed els dus sestraian. Kelly emprova da gidar Dr.
Anderson)

Wilson: (ei a ferm, el mira nausch sin Elwood) Il tschurvi da quei carstgaun! Ha
buca saviu vegnir cheu cun in delirium tremens normal, na, ina lieur da dus
meters hai stuiu esser.

Elwood: (stat si, va direcziun pult) Aschi interessant sco igl ei cheu, Mo jeu stos uss
    veramein ir anavos el marcau.

Kelly : (al telefon) Taverna digl Emil? Ei Dr. Chumley leu? El ei staus leu baul la sera
cun Mr. Down?  Tgei ? Murdir buca gest giu il tgau a mi ! (penda si) Quel
batta! El ha detg: Mr. Down seigi adina beinvegnius, denton siu colleg buc.

Elwood : Quei era Bob, il camerier. El tegn mei fetg ault. Ed ussa meinsa tuts
     ensemmen a beiber in.

Wilson : Spitgei in mument.

Kelly : Mr. Down – (va tier el)

Elwood : Gie, mia cara giuvna – astg’jeu tener Vies maun ?

Kelly : Gie, Sche Vus leis? (el far ei) La paupra dunna da Dr. Chumley fa gronds
quitaus. Zatgei eisi schabegiau cul docter. Empruei tuttina da seregurdar. –
Gidei quella paupra dunna.

Elwood: Per Vus fagess jeu tut. Per Vus vuless jeu bunamein, che jeu astgass aunc
inaga viver mia veta. Mo serius, jeu hai veramein raquintau a Vus tut quei
che jeu sai.

Kelly : Segir ?

Elwood : 100% ! Mo Vus mo dumandei vinavon. A mi fa quei tun cauld en Vossa
      vusch aschi bein.

Dr. Anderson: (senza vuler) A mi è. (mira sin Kelly)

Wilson: Tgei miarda?

Elwood: Tgei?

Wilson: Miarda!

Elwood: Oh, Ussa stos jeu denton ir, hai aunc massa da far.

Kelly : Tgei fageis Vus atgnamein traso, Mr. Down?

S-CHA 1-1Miu bien amitg Harvey


60

Elwood: (sesa, Kelly sesa dretg dalla meisa) Harvey ed jeu sesin ellas bars e buin in
– ni dus – e schein ir igl automat da musica. Tuttenina semeinan autra
glieud anavos tier mei e surrian. Nus enconuschin buca Vus, Mister, mo
Vus essas ina persuna emperneivla. A Harvey ed a mi vegni tut cauld
entuorn il cor, en quels muments dad aur. Sco jasters essan nus entrai, e
tuttenina essan nus denter amitgs. Ei vegnan vi tier nus, sesan giu cu nus,
beiban cun nus, patiarlan cun nus. Els raquentan dallas sgarscheivlas
caussas ch’els han fatg. E dallas bunas caussas ch’els vegnan a far. Da lur
speronzas, da lur quitaus, lur carezia, lur odi. Tut mo grondas fatschentas.
Perquei che negin vegn mo cun fueras en ina bar. Lu mett’jeu avon ad els
Harvey. Ed el ei pli gronds e pli curios, che tut quei ch’els san porscher a
mi. Cu els van, prendan ei cun ina buna impressiun. La medema glieud
tuorna buca savens. Ord squidonza, mes cars. In tec squidonza sesa en
mintgin da nus, buca ver ?

Dr.Anderson : Co essas Vus vegnir sill’idea da numnar el Harvey?

Elwood: El ha num Harvey.

Dr. Anderson: Daco saveis Vus quei ?

Elwood : Quei ei veramein stau in curios schabetg, docter. Ina notg, quei ei schon in
pèr onns anavos, erel jeu alla via spel lag. Vus saveis nua?

Dr. Anderson : Gie, gie…

Elwood : Jeu vevel gest gidau Edi Hackey el taxi. El mischeida bugen gin cun siu
whiskey e lu ston ins magari tener el. Jeu mavel pia dalla via giu – tuttenina
aud’jeu ina vusch : « Buna sera, Mr Down ». Jeu sun semenaus entuorn, E
leu steva quella gronda lieur che sepusava encunter ina latiarna. Jeu hai
gnanc fatg pli gronds patratgs, pertgei che, Cu zatgi ha viviu aschi ditg en
in marcau sco jeu, para ei buca dad esser per el abnormal, che mintgin
enconuscha el per num. Naturalmein vein nus lu entschiet in discuors.
«  Edi Hackey ha pigliau si ina oz…e schiglioc stuess jeu sbagliar fetg.» El
ha buca sbagliau, insumma buc. Jeu tegn fetg ault igl Edi, aber quella sera
vevel veramein pigliau si ina fegra. Nus vein lu paterlau vinavon sur da quei
e sur da tschei…. E lu hai jeu detg siper el:» Vus veis zatgei ordavon a mi.
Vus enconuschis miu num, denton jeu buca il Vies.» Lu di el prest : « Tgei
num plai lu a Vus. ?» Jeu hai stuiu studegiar suenter buca secunda. Harvey
ei adina stau miu num preferiu. Lu hai jeu detg: «Harvey» - ed ussa vegn il
pli interessant vida l’entira caussa. « curios »…ha el detg, « per schabetg,
hai jeu num Harvey. »

Dr. Anderson : Co veva Vies bab num, Mr. Down ?

Elwood : John, John Frederick.

Dr.Anderson : Sco affon veis Vus segir giu in bien camerat che Vus vevas bugen?

S-CHA 1-1Miu bien amitg Harvey


61

Elwood: Naturalmein, docter, Vus buc?

Dr. Anderson: Co veva el num?

Elwood: Verne, Verne Mc Elhinnley. Veis Vus buca enconuschiu ils Mc Elhinney’s ?

Dr. Anderson : Na.

Elwood : Donn, ei deva ina massa da quels ed els eran fetg spatatschei lunsch
     entuorn. Grondiusa glieud.

Dr. Anderson: Studegei suenter bein, Mr. Down. Ha ei dau x-zacu, x-zanua, x-zatgi

   da Vos enconuschents che veva num Harvey?

Elwood: Na mai, sa esser che jeu hai pervia da quei encuretg o quei num.

Dr. Anderson : Vegni, Wilson. Lein ir siado cun Mr. Down…

Wilson: Jeu buc! Buc ensi e schiglioc zanuas è buc. Vus veis priu quei enta pugn…
ussa saveis è far sez vinavon. Schei seser el cheu e tedlei tier quella broda
tochen damaun marvegl, pervia da mei. A mi ei quei ligiongia. Vossa
caussa!
Dr. Anderson : Vegni, Mr. Down. (pausa, tonscha ad el il maun) Vegni, Elwood.

Elwood : (stat si) Bien, Lyman.

(Anderson e Kelly meinan el tiegl esch)

Elwood: Mo jeu temel, ch’jeu sappi buca star pli ch’in ton ditg. Jeu hai empermess a
    Harvey, da prender cun el oz e far ina biala sera.

(els van tras miez)

(Wilson ei persuls sin tribuna. El sesa al pult, mira sin sia ura. Dr. Chumley vegn da
seniester, Wilson vesa il docter pér cu lez ei quasi amiez)

Wilson : (seglia si e va tier el) Dr. Chumley – tut en uorden ?

Dr. Chumley : En uorden ? Naturalmein, tut en uorden. Zatgi vegn suenter a mi –
   Serrei igl esch.

Wilson: (va tiegl esch e siara el.) Tgei vegn suenter a Vus ?

Dr. Chumley : Quei va tier a Vus nuot. (va en siu biro e siara igl esch)

(Wilson stat ina minuta tut eri, tila las schuvialas, stezza la cazzola e va per miez
giuado, la tribuna ei mo lev envidada. Ins auda agl esch dretg che la sava var giu.
Harvey vegn viaden. In pèr secundas vargan, tochen ch’el arva igl esch da Dr.
Chumley. El va viaden e siara puspei igl esch)
Umbrival

S-CHA 1-1Miu bien amitg Harvey


62

Tierz act

Scena: La stanza da recepziun dil sanatorium da Dr. Chumley

Temps : Entginas minutas pli tard.

(la glisch ei aunc la medema sco avon)

(Dr. Chumley untgescha digl esch da siu biro dretg anavos. En sia fatscha ves’ins
tema. Culs mauns muossa el, che la lieur dueigi svanir)

Dr. Chumley : Va naven ! Tei datti buc ! Ti eis buca cheu! Miu num ei Dr. William
Richard Chumley ed jeu hai buca tema da murir. (cloma) Wilson!
Wilson! Wilson!

Wilson : (da dretg viaden) Gie? Docter?
Dr. Chumley : Wilson, schei buca persuls mei.

Wilson : Na, docter.

Dr. Chumley : Spidi naven quei Mr. Down !

Wilson : Gie, docter. (vul ir)

Dr. Chumley : Na – Buca mei naven !

Wilson : (vegn anavos, irritaus) Mo, Vus veis detg….

Dr. Chumley : Dumphey – telefon.

Wilson : Gie, docter. (va al telefon) Dumphey – dai il resti a quei Mr. Down e lu furt e
giuado cu quel – immediat !

( Ei splunta vid igl esch)

Dr. Chumley: Stei cheu!

Wilson: Mo in pign mument, docter. (Far puspei dil tut cazzola, arva igl esch)
   Mr. Gaffney !

Mr. Gaffney: Nua ei Dr. Chumley? ( Entra cun Mary) Dr. Chumley, nus stuein
 tschintschar cun Vus. In’impurtonta caussa.

Mary : Veramein !

Mr. Gaffney : Pli impurtont che quei che Vus saveis metter avon. Nua vegnin nus
  buca disturbai? (vul ir en biro da Dr. Chumley)

Dr. Cumley: (Blocchescha igl esch) Na, Na!

S-CHA 1-1Miu bien amitg Harvey


63

Wilson: El vul buca Vus en siu biro.

Mr. Gaffney : Bien, lu sesi giu, Dr. Chumley. Sesi, Mary Lou.

Dr.Chumley : (irritaus) Sesi giu Dr. Chumbly , sesi giu Mary Lou ? Buca mei naven,
   Wilson – stei tier mei.

Mr. Gaffney : Schia Dr. Chumley, cheu veis mia annotaziun – ils facts. Auda zatgi
  mei ?

Wilson : Nus udin tuts Vus. Schei ir liber.

Mr. Gaffney: (mira stregn sin Wilson) Schei inaga, Dr. Chumley, veis Vus inaga giu il
 sentiment ch’ei savess dar enzatgei sco quella lieur alva Harvey?

Mary: Segir dat ei buc el! E tgi che crei ei, batta!

(Chumley mira ad ella tut agraden)

Mary : Calei da mirar aschia sin mei. Vida mei ei nuot abnormal. Jeu sun per cletg
 gartegiada suenter la famiglia da miu bab, e quels ein tuts normals.

Mr. Gaffney: Schia pia, mia clienta, l’ accusadra Mrs. Louise Simmons di sut
engirament, ch’ella hagi udiu, la damaun dils 2 d’october, duront ch’ella
era en cuschina, siu num. Ella ei semenada ed ha viu quella gronda
lieur alva. Lezza ha mirau ad ella tut agraden. Siu entrar era buca
giavischaus, ed en quei sen ha mia accusadra priu plaid e scatschau
ella ord la stanza. Ella ei ida.

Dr. Chumley: Tgei ha ella detg si per ella ?

Mr. Gaffney : Ella ha tschintschau cun restampa. Ils plaids ein buc impurtonts.

Dr. Chumley: Jeu less saver, co ella ha dumignau quella creatira ord siu
  sanatorium… ah, ord sia casa.

Mary : Buca schei quei ad el, Mr Gaffney. Quei va buc a prau cun mia mumma.

Wilson : (a Gaffney) Mo viado cul marmugn.

Mr. Gaffney :  Ella ha mirau ad el els egls e detg: « Va tiel giavel ! »

Dr. Chumley : Mo gliez ? (mira sigl esch da siu biro) « Va tiel giavel!» E lu, ei ella
   ida?

Mr. Gaffney: Giebein, ella ei ida. Mo, ei va buca per quei. Ei setracta dil suandont :
Eisi in falliu engirament, - ni zatgei, che schai en Vies territori da
clamada ? Jeu damondel suenter Vies meini.

S-CHA 1-1Miu bien amitg Harvey


64

(Kelly vegn da scala giu, Dr. Anderson vegn dalla biblioteca.)

Dr. Anderson : Ruth ! Jeu hai encuretg tei dapertut !

Dr. Chumley : Dr. Anderson, emblidei quei che jeu hai detg oz suentermiezdi. Jeu
   drovel Vus cheu tier mei. Vus essas in um subtil.

Kelly : Oh, Lyman, has udiu!

Dr. Anderson: Oh, cara!

Kelly: Nus sevesin pli tard.

( Ella va per miez naven, bettend ad el ina buna. Dr. Anderson va en siu biro)

Mary : Vus stueis salvar cheu igl aug Elwood, docter.

(Gaffney va al pult)

Dr. Chumley : Na, il sanatorium duei restar sco el era, avon che quei carstgaun ei
   vegnius cheu.

Mary : Jeu capeschel, tgei che Vus manegeis.

Dr. Chumley : Vus capis quei ?

Mary : Ei sto gie ir ad ins silla gnarva, che Elwood sa tgei che schabegia, avon ch’igl
ei schabegiau. Oz endamaun, per exempel, ha el detg, che l’onda Rose dalla
Mrs. Mc Elhinney vegni questa sera nunspitgadamein da Cleveland.

Dr. Chumley: E lu?

Mary: Tgei – lu?

Dr. Chumley: Onda Rose, ei ella vegnida ?

Mary : Oh gie. Quellas caussas schabegian adina, sco quei che aug Elwood ha detg
ordavon. Mo tgei vein nus da quei. Tgei interesseschan ils Mc Elhinney’s
nus?

Dr. Chumley: E da quei schabegia savens?

Mary: Gie, traso. Ei quei buca memia tup ? Aug Elwood di, che Harvey detgi tut quei
ad el. Harvey sa tut. Co savess el ei, sch’ei dess buca in Harvey ?

Dr. Chumley : (va agl esch dretg, mira sissu) Cac-muostga ! Jeu passentel mia veta
denter cac-muostga, ferton che miraclas sepusan encunter petgas da
latiarnas.

S-CHA 1-1Miu bien amitg Harvey


65

Louise : (vegn da seniester, mira bufatg entuorn, suspira levgiada) Negin cheu, mo
    carstgauns. Bien.

Mary : Oh, mumma !

Louise : Buna sera, Mary Lou ! Jeu portel il manti da far bogn dad Elwood ! Tgei
    sesis vus tuts entuorn cheu ? Veis schon serrau en el?

Mr. Gaffney: Sesi, Louise (muossa silla sutga sper Wilson)

Louise : Leu ses’jeu segir buc ! (sesa silla sutga dretg dil pult)

Wilson : Co fussi cun ir en sortida, Mary  – nus dus – Sonda sera ?

Louise : Mary Lou, neu vi cheu !

Mary : Stun mal….(va tier sia mumma)
Louise : Eisi fatg tut ?

Dr. Chumley : Buca fagei quitaus.

Dr. Anderson : (vegn ord siu biro) Docter – astg’jeu dir miu meini ?

Dr. Chumley : Gie, clar, naturalmein.

Louise : (tila il nas) Vies meini ! Mr. Gaffney – quei ei quei miedi che jeu hai
    raschunau a Vus. Quel cun quels egls….

Dr. Anderson : Suenter miu meini pitescha Mr. Elwood P. Down vid in ahaluzinaziun
dil tierz scalem e l’autra part, (muossa sil dies da Louise)  ei
l’unfrenda d’ina autosuggestiun. Jeu recamondel ina terapia da
schoc. Recept 977 per el e ruaus a casa enta letg per…. (muossa sin
Louise)

Dr. Chumley : Manegeis Vus ?

Dr. Anderson : Quei ei mia diagnosa, docter. (a Louise) Suenter quella injecziun
vegn Mr. Down buca a veser la lieur pli. Nus vein duvrau quella per
tschiens cass psichopatics.

Louise : Calei da metter giu miu frar sco cass psichopatic. Aschia zatgei ha ei aunc
    mai dau en nossa familia.

Mary: Sche ti eis dil meini che aug Elwood seigi buc in cass psichopatic, daco eis lu
vegnida cheu cun el?

Louise: Nua duevel jeu schiglioc ir cun el ? En perschun ? Tiu aug sempo da nuot.
Daco ha Harvey dispet stuiu tschintschar cun el? Ei dat tons carstgauns el
marcau, daco sto el gest mulestar Elwood?

S-CHA 1-1Miu bien amitg Harvey


66

Mr. Gaffney: Calei da semischedar en. Sche quella injecziun gida el, lu dei ella ad el.

Dr. Chumley : Jeu sun buca dil tut segirs, sche quella gida en quei cass.

Louise : Harvey vegn adina cun el a casa.

Dr. Chumley : Da ver ?

Louise : Gie. Mo sche Vus deis quella injecziun ad el, ed el vesa buca pli Harvey, lai
el buca vegnir viaden el pli. E suenter sun jeu agl esch, ed jeu sai lu schon
tgei che jeu hai da far.

Mary: Mumma, sas buca calar da tschintschar sur da Harvey – aschia sco ei dess
aschia enzatgei.!

Louise: Mary Lou ! Ti has aunc d’emprender bia, ed jeu sperel, che ti emprendies
   mai ei.  (ella fa in pèr pass encunter Wilson) Mary Lou – neu cheu !
(Ins auda Elwood da davostier vida sussurar)

Mr. Gaffney: Pssst! Ei ei leu.

Elwood: (vegn da miez) Buna sera, tuts ensemmen.

(Tuts dattan il tgau)

Louise : Buna sera, Elwood. Jeu hai purtau a ti tiu manti da far bogn.

Elwood : Engraziel fetg, Louise.

Mr. Gaffney : Schia, Dr.Chumley, Tgei fagein nus ? Nus stuein far zatgei.

Louise : Oh gie, gliez schon.

Mary : Para a mi è aschia.

Dr. Chumley : (mira sigl esch) Gie, dispet. Zatgei stuein nus far.

Elwood: Tochen che vus saveis tgei – daco mein nus buca tochen ella Taverna digl
    Emil e buin in?

Louise: Ti vas negliu, Elwood. Ti stas cheu.

Mary : Gie, aug Elwood.

Mr. Gaffney : Stei cheu. Miu fegl.

Elwood: Jeu less ir – vus leis che jeu stetti cheu. Differenza da meinis ei il sal da
mintga discuors. Jeu hai bugen da quellas discussiuns. Ah, exact – co
essas vegni perina cun Harvey, Dr. Chumley ?

S-CHA 1-1Miu bien amitg Harvey


67

Dr. Chumley : Sch – sch !

Mr. Gaffney : Nus spitgein sin Vossa decisiun,Dr. Chumley.

Dr. Chumley: Tgei?

Mr. Gaffney: Tgei decisiun prendis?

Dr. Chumley: Jeu stos tschintschar persuls cun quei um. Mei vus tuts en tschella
  stanza.

( Mary va seniester viado)

Dr. Chumley : En ina minuta entscheivel cun mia diagnosa.

Louise : Schei schular, docter.

Dr. Chumley : Fetg jeu.

Louise : Ti stas cheu Elwood. (ella e Mr.Gaffney van suenter a Mary)

Dr. Chumley : Cheu, Mr. Down. Astg’jeu supplicar Vus sin quella sutga ? (muossa
silla sutga seniester dil pult) Cigarra? Sai jeu schiglioc aunc far zatgei
per Vus ?

Elwood : (duront seser) Co manegieis Vus quei, docter ?

Dr. Chumley : Mr. Down. (sbassa la vusch, mira sin siu biro) Tgei sort da carstgaun
   essas Vus, danunder vegnis Vus ?

Elwood : (pren o ina carta) Hai jeu buca dau ina carta a Vus ?

Dr. Chumley : E nua sin quest mund veis Vus anflau el?

Elwood: Harvey, il Puka?

Dr. Chumley: (sesa dretg dil pult) Eisi ver, ch’el ei habels da…..?

Elwood: Dir caussas ordavon? Fa el. Sun leds d’astgar dir quei. Harvey sa dil tut. El
    sa schizun far star eri las uras.

Dr. Chumley : Mo daco? Ord tgei sen?

Elwood: Harvey di, el stoppi mo mirar sin l’ura e lu stat ella eri. E Vus saveis ir naven
aschi ditg sco Vus leis, cun tgi che Vus leis, aschi lunsch naven sco Vus
leis. E cu Vus turneis, ei buc ina minuta vegnida ad esser vargada.

Dr. Chumley: Vus manegeis, el sa veramein….(mira puspei sin siu esch)

S-CHA 1-1Miu bien amitg Harvey


68

Elwood : Einstein ha anflau o temps e la cubicatura. Harvey buca mo temps e
     cubicatura, mobein era objecziuns.

Dr. Chumley : E fa el quei per Vus ? Metta el Vus leu, nua che Vus vulis ?

Elwood : El ei prompts da far ei. Da tut temps. Mo a mi vegni mai endamen in liug,
nua che jeu fuss pli bugen. Jeu sun adina cuntents leu, nua che jeu
sesanflel e cun tgi che jeu sun ensemmen. Ussa per exempel, sesntel jeu
mei fetg bein cun Vus, docter (tegn ad ault la cigarra) Ina Corona – Corona.

Dr. Chumley : Jeu sai, nua che jeu vuless esser.

Elwood : Nua ?

Dr. Chumley : Ad Acron – 50 km naven da Cleveland.

Elwood : Acron ?
Dr. Chumley : Leu datti ina pintga casa, ordeifer dil marcau, en in uaul d’ischi, frestg,
   verd, bi.

Elwood : Ischi ei la plonta che jeu hai il pli bugen.

Chumley : Leu vuless jeu esser cun ina dunna giuvna, ina giuvna jastra, ina che di
        buca bia.

Elwood : Sut ina plonta ?

Chumley : Gnanc siu num vuless jeu saver. Ed jeu fuss semplamein in Mr. Brown.

Elwood : Daco leis Vus buca saver siu num ? Forsa veis gie ils medems
     enconuschents.

Chumley : Jeu schess ir per gervosa freida e tschintschass cun ella. Jeu schess ad
ella caussas, che jeu hai aunc mai detg a zatgi. Caussas ch’ein cheu
serradas en. (petga sin siu pèz, Elwood mira interessaus sissu) E lu
schess jeu purtar ina gervosa freida.

Elwood : Buca whiskey?

Chumley : Gervosa ei meglier.

Elwood : Po esser…sut ina plonta. Mo forsa vul ella in whiskey soda.

Chumley : Ella astgass buca tschintschar cun mei, mo duront che jeu tschontschel,
stuess ella strihar cun siu maun sur miu tgau e dir: « Pauper um, oh,
pauper, pauper um!»

Elwood : Con ditg lessas Vus che quei mass vinavon aschia ?

Chumley : 2 jamnas.

S-CHA 1-1Miu bien amitg Harvey


69

Elwood : Vegness quei buca monoton ? Duas jamnas ditg, adina ad Acron, Gervosa
     e « pauper, pauper um».

Chumley : Na,na. Quei fuss grondius.

Elwood : Sai jeu far zatgei per Vus, docter ?

Chumley : Na !

Elwood : Jeu sai buca propi, mo jeu hai il sentiment che Vus fetschies in sbagl, sche
Vus scheis buca paterlar quella dunna. Forsa ei ella vegnida lunsch pil
mund entuorn ed ha ina massa pintgas caussas da raschunar.  Segir fageis
Vus era in sbagl mo cun Gervosa e negin whiskey. Mo tochen il davos ei
quei Vossas duas jamnas.

Chumley :  (sesiemia) Gervosa freida ed Acron, ed aunc inaga libertad. Oh Dieus !
Elwood : Harvey….

Chumley : Fagess el….. Savess el far quei per mei ?

Elwood : Jeu hai mai udiu , ch’el ha detg zatgei encunter Acron. Mo sperasvi, docter,
      Nua ei Harvey ?

Chumley : (stat si, mo bufatg) Saveis Vus buc ei ?

Elwood : La davosa ga, ch’jeu hai viu el, era el cun Vus. – Oh, forsa spetga el sin
     mei ella Taverna digl Emil.

Dr. Chumley : Aschia eis ei. El ei ius tiegl Emil.

Elwood : Perdunei mei, docter. (el va tiel biro da Dr. Anderson)

Dr. Chumley : (va agl esch seniester) Na,na, Mr. Down. Buc en cheu.

Elwood : Jeu less buca ir naven, senza haver detg buna notg a miu amitg, Dr.
     Anderson.

Dr. Chumley : Mr. Down, Dr. Anderson ei buca Vies amitg. Negin en cheu ei Vies
   amitg. Jeu sun Vies amitg. – Quei stueis saver.

Elwood : Engraziel a Vus, docter. Ed jeu sun Vies.

Dr. Chumley : Vossa sora – Lezza statt davos quell’entira intriga. Ella vul surplidar
mei, da serrar en Vus cheu. Ella ha organisau oz tut las lubientschas
per invisar Vus. Ha mirau da survegnir la pleinimpotenza da Vossa
facultad e la clav da Vies tresor. E tut quei ha ella purtau cheu
sperasvi.

Elwood : E quei ha ella fatg tut en in suentermiezdi ? Mia sora ei in fenomen.

S-CHA 1-1Miu bien amitg Harvey


70

Dr. Chumley : (va tiel pult) Dieus en tschiel. Sentis Vus insumma negina trumpada ?

Elwood : Dr. Chumley, mia mumma ha adina detg:» Sin quei mund, Elwood, » - ella
ha adina detg Elwood a mi, « ston ins adina esser prompts da far battaglia,
denton era dad esser plein pasch. » Onns en ed onns o sun jeu staus per
la battaglia. Ussa sun jeu per la pasch sin tiara. Vus astgeis bugen zitar
mei vinavon, docter.

Dr. Chumley : Sco è adina…Vus essas sut miu schurmetg….ed aunc sche jeu stos
   salvar cheu Vossa sora. Leis Vus, che jeu fetgel quei ?

Elwood : Segir buca, docter. Nun che Louise vul quei aschia. Buca ch’ei seigi buca
bi cheu, mo jeu crei che Louise ei pli cuntenza a casa, cun mei, Harvey e
Mary Lou.
(Kelly vegn da miez viaden, fluras els cavels, Metta gasettas sil pult. Elwood semeina
enviers ella)

Elwood : Miss Kelly, Mia cara giuvna, ins sa buca veser o pli gnoc che Vus.

Kelly : Ins sa buca sesentir pli cuntenza che jeu, quei sai jeu.
(dat ad el ina buna, va da scala si)

Wilson : (el zulèr, ha viu la buna) Mira, mira, para dad esser buca schliet, quei gag
    culla lieur. Mei a Kelly aunc mai bitschergnau.

Elwood : Jeu savess bugen, sche jeu hai salvau dapli da quella oda.
     (mirond sin Wilson) Ovid ei adina stau miu preferiu poet.

Wilson: Plaunsiu, colleg. Ti eis ralaschaus, Cheu vai viado. (tschappa el pil bratsch)

Dr. Chumley : Wilson! Schei la detta da quei um!

Wilson: (dretg dil pult) Tgei?

Dr. Chumley: Seperstgisei tier Mr. Down.

Wilson: Seperstgisar – tier – tier quel culla lieur ?

Dr. Chumley : (mira puspei sin siu esch dil biro) Pscht – seperstgisei!

Wilson: Jeu seperstgisel. - Cheu ei l’extrada.

Elwood : Jeu vegn a seregurdar vidlunder, cu jeu mondel.

(Wilson va seniester naven)

Dr. Chumley :  Spitgei aunc ina minuta, Mr. Down. Schabegia quei savens, che
giuvnas vegnan tier Vus e dattan ina buna, sco quei che Miss Kelly
ha gest fatg?

S-CHA 1-1Miu bien amitg Harvey


71

Elwood : Tscheu e leu. – mo jeu fetg è curascha ad ellas da far ei.

Dr. Chumley : Sche lu – mei e spluntei.

(Elwood va agl esch da Dr. Anderson, il qual vegn gest viado)

Elwood : Dr. Anderson, jeu hai buca saviu ir naven, senza…

Dr. Anderson : In mument, Mr. Down. – (a Chumley) Docter, meis Vus a prau cun
     mia diagnosa ?

Dr. Chumley : Gie, gie. Fagei vegnir tuts.

Dr. Anderson: Engraziel fetg a Vus, docter. Mrs. Simmons, Mr. Gaffney, savessas
    vus vegnir ina minuta, fagei, aschi bien ?

Louise : (vegn viaden) Veis sclariu tut ?

(Mary e Mr. Gaffney vegnan viaden)

Dr. Chumley: Jeu e Dr. Anderson essan dil medem meini.

Dr. Anderson: Engraziel, docter.

Mary: Oh, quei ei grondius. Tgei levgiament!

Louise: Sun jeu leda.

Elwood : Quei stuein nus festivar. (pren in pign bloc da notizias ord siu sac) Jeu hai
     nudau cheu in pèr novas bars.

Dr. Chumley : (a tschels da bass) Quella injecziun schlaga en brutal. Nus savein
   buca dar ella ad el, senza siu consentiment.

Louise : Lezza dat el schon, sche jeu damondel el.

Mary: Buca damonda el. Dei semplamein ei ad el.

Elwood: (legia avon) Woodrows, Benny’s, Edi’s.

Louise: Elwood !

Elwood: Mein nus tiel Benny?  Cons essan nus Louise?

Louise : (entscheiva a dumbrar, sefar lu en) Ach – Elwood !

Dr. Chumley : Mr.Down, jeu hai ina medischina. – 977 – Quella vegn a far bein a
   Vus. Levas prender ella ?

S-CHA 1-1Miu bien amitg Harvey


72

Mr. Gaffney : Suenter vesis Vus buca pli quella lieur.

Dr. Anderson : Mo Vus stueis purtar sez la responsabladad.

Elwood : Segir, docter. Sche Vus veis studegiau o quei, sto quei gie esser ina buna
caussa. Sche jeu entaupel per schabetg zatgi che drova quei, vegn jeu a
proponer ad el quei. Jeu sez drovel buca quei.

Louise : Veis udiu ei Mr. Gaffney, veis udiu ? Aschia enzatgei stuess ins tener o.

Elwood: (semeina tier ella, mira sin ella) Louise, vulas ti che jeu prendel quella
    medischina ?

Louise : Elwood, jeu patratgel mo vida tei. Ti eis miu frar. Jeu fagess tut per tei, mo
    quei Harvey nuot. El fa vegnir in nar o da tei. Elwood, seigies buc in nar.

Elwood: Segir buc.

Louise: Ti savesses esser zatgi. Ti savessas esser en suprastonza dalla societad da
    musica, stuessas mo ir e tschintschar cun quella glieud.

Elwood : Bien, Louise. Sch’igl ei quei che ti vul – Harvey ed jeu mein damaun
     sperasvi e tschintschein cun quella glieud.

Louise : Ei dat negin « damaun » pli. Mary ed jeu savein buca pli star ella medema
casa cun quella lieur. Nos amitgs vegnan buca tier nus, nus vein negina
veta en cumpagnia, nus vein insumma negina veta. Nus essan persulas. Il
pli bugen vuless jeu murir, mo forsa fuss quei a ti era tuttina.

Elwood : (plaunsiu) Jeu hai adina vuliu, che ti survegnies tut quei che ti vul. –
Louise, eis segira ? (ella dat il tgau) Bien, lu pren jeu quella medischina.
Nua stoss jeu ir, docter ?

Dr. Chumley : Ella stanza da Dr. Anderson, Mr. Down.

Elwood: Schei adia a miu bien amitg. (va en stanza da Dr. Anderson)

Mr. Gaffney: Con ditg va quei,docter ?

Dr. Anderson : Mo in pèr minutas. Levas buca spitgar? (va)

Mr. Gaffney: Nus spitgein. (sesa seniester dil pult)

Louise: (suspira) Dr. Anderson ha detg ch’ei mondi buca ditg.

S-CHA 1-1Miu bien amitg Harvey


73

Mary : Schia mumma , ussa vegn jeu gnervusa (pren si in péz d’in umbrival)
Grondius, mumma. Sas metter avon sco jeu vesess o en in vestgiu cun quella
teila ?

Louise : (culs patratgs aunc tier Elwood) Dr. Anderson ha detg, (siper Mary, mira igl
emprem sigl umbrival, suspira puspei.) Gie, mo lai gl’emprem inaga durmir mei ina
notg.

(ei splunta vid igl esch)

Mr. Gaffney: Mo viaden.

(In chauffeur da taxi vegn viaden)

Mr. Gaffney: Tgei leis Vus?

Chauffeur: Jeu enquerel ina pintga cuorta – (mira sin Louise) Ah, cheu essas gie –
         Vus essas ir ord miu auto senza pagar.
Louise : Ei ver. Tut emblidau!

Chauffeur: Naven dil marcau neucheu, 2.75.

Louise : (mira en sia tastga) Jeu vess saviu metter pac, che jeu hai priu cun mia
buorsa. Nua hai jeu ella ? (stat si, mira encunter il publicum e svida sia
tastga. Auter ch’in fazolet ed ina dosa da puder schula nuot viado) Mary,
has ti daners ?

Mary : Quei che aug Elwood ha dau a mi pil friseur, hai jeu duvrau si per la raspada.

Louise : Mr. Gaffney, savesses Vus empristar o a mi 2.75 ?

Mr. Gaffney : Stun mal, sil pli in schec.

Chauffeur: Schecs pren jeu buc.

Mr. Gaffney : Sai jeu.

Louise : Dr. Chumley, veis Vus forsa 2.75 dad emprestar o a mi pil chauffeur ?

Dr. Chumley : Jeu hai buca mia buorsa cun mei. Buca peda dad ir per ella –
   L’injecziun, stun mal (seniester naven)

Louise : Miu frar vegn a dar a mi quels daners. Mo buca gest ussa….. El survegn
gest ina injecziun en leu – va buc aschi ditg. Vus stueis spitgar.

Chauffeur : Jeu vi mes daners ussa !

Louise : Jeu hai gie detg a Vus, ei va mo in pèr minutas. Jeu vess bugen, che Vus
    vegnessas anavos cun nus el marcau.

S-CHA 1-1Miu bien amitg Harvey


74

Chauffeur : Ed jeu ditgel a Vus, che jeu vi mes daners immediat e Vus saveis
          prender il bus – damaun marvegl dallas sis.

Louise : Aschi in tgau dir!

Mary: Gliez san ins dir dad ault.

Chauffeur: Schia, survegn jeu ussa mes daners, ni tgei ?

Louise : (stat si e va seniester, splunta vid igl esch) Dr. Chumley, savessas Vus
    dabot schar vegnir o miu frar, quei chauffeur vul buca spitgar.

Dr. Chumley : (arva igl esch) Stei buca memia ditg.

(Elwood vegn en)

Louise: Jeu hai schau mia buorsa a casa – Sas buca dar a quei um 2.75 ? Aber
buca dapli, el ei staus ualti grobs.

Elwood : (tonscha ad el il maun) Buna sera, Down ei miu num. Elwood P. Down.

Chauffeur : Jeu hai num Lofgreen, E. J.

Elwood : Far plascher, Mr. Lofgreen. Mia sora, la Mrs. Simmons. Mia pintga, gnocca
     niazza, la Mary Lou, Mr. Gaffney, nies advocat e Dr. Chumley.

(Tuts fan ina reverenza)

Chauffeur : Jeu hai l’honur.

Elwood : Essas Vus gia daditg en quei contuorn ?

Chauffeur : Gia mia entira veta.

Elwood : Veis plascher vid Vossa lavur?

Chauffeur: Jeu sai buca selamentar. Dapi 15 onns sun jeu tier la cumpagnia Brown,
         e miu frar dapi 12 onns tier la Taxi SA.

Elwood : Ah, Vus meis per Brown e Vies frar tier la Taxi SA ? Interessant, Buca
     Louise ? Mr. Lofgreen, astg’jeu dar a Vus ina da mias cartas ?
     (dat ad el ina)

Dr. Chumley : Fagei vinavon, Mr. Down.

Elwood : Gie, gie. Ina minuta. (Muossa silla carta) Quei ei mia adressa. Mia sora e
mia niazza habiteschan tier mei. Leis buc inaga prender cun Vies frar e far
a nus ina viseta ? Vus saveis vegnir a tscheina.

S-CHA 1-1Miu bien amitg Harvey


75

Chauffeur : Mo gie, bugen…

Elwood : Cu vulesses bugen ?

Chauffeur : Jeu sai mo mardis, lu hai jeu liber.

Elwood : Lu fagein nus giu mardis, fagess plascher da veser Vus, neve, Louise?

Louise: Oh, Elwood. Quei um ha segir avunda auters amitgs.

Elwood: Louise, ins sa buca haver avunda amitgs.

Louise: Elwood, buca lai spitgar Dr. Chumley. Quei fan ins buc.

Elwood : Ti has raschun. (dat daners al chauffeur) Cheu, il rest saveis salvar. Ha
fatg grond plascher. E buc emblidar, mardis. Cun Vies frar. Ussa stueis
Vus perstgisar mei. (seniester naven)
Chauffeur : In bien um.

Louise : Gliez eis el. Mo Vus vessas era saviu spitgar.

Chauffeur : Oh na, tedlei mia cara, Jeu fetg ussa quei viadi dapi 15 onns. Jeu vegn
neucheu cun la glieud….lu survegnan els ina sprezza cun en sai jeu
tgei, e suenter mon jeu puspei anavos cun els. Mo els ein buca pli ils
medems.

Louise : Gliez sperel jeu.

Chauffeur : Sin gliez saveis sefidar. Cu jeu vegn cheu cun els, sesan ei davostier ed
han plascher dad ir cun auto e patiarlen cun mei. Mintgaton stein nus eri
e mirein sco il sulegl va da rendiu e sco ils utschals sgolan. Mintgaton
stein nus era eri sch’ei ha buca utschals e negin sulegl che va da
rendiu. Nus vein in bien temps ensemmen ed jeu survegn mintgaga ina
tschéca bunamana. Denton suenter – hui -ui – ui. (vul ir)

Louise : Suenter, Hui – ui – ui ? Sco manegeis Vus quei ?

Chauffeur : Lu sevilan ei, e sevilan, e sevilan. Essas Vus tschoccs? Veis buca viu
che l’ampla era cotschna ? Tgei miserabels freins veis Vus insumma ?
Saveis buca schar adatg? – U che jeu mon memia spert per els, ni
memia plaun. Els fidan buca pli a mi. Ed jeu sun exact il medem, e la via
ei era la medema. Ei dat neginas sgnoccas pli ed era negina bunamana.
(va tiegl esch)

Louise : Da miu frar vessas Vus survegniu ina bunamana. El ei fetg spendabels.
    Adina staus.

S-CHA 1-1Miu bien amitg Harvey


76

Chauffeur: Suenter eis el buca pli aschia, mia cara dunna. Suenter vegn el ad esser
in carstgaun tut normal. E Vus saveis tgei rateina che quei ei. Ha fatg
plascher, jeu spetgel giusut. (seniester naven)

Louise: (va tiegl esch seniester sura) Stop – Stop ! – fagei nuot cun el ! Elwood, Neu
   o da leu !

Mr. Gaffney: Quei saveis Vus buca far. Dr. Chumley dat gest l’injecziun ad el.

Mary: Mr. Gaffney, fagei zatgei. Mumma, cala!

Louise: (semeina tier ella) Siara la bucca! Jeu sun pli ditg sin quei mund che ti. Jeu
seregordel mei vida miu bab, jeu seregordel mei vida tiu bab, jeu seregordel
mei……

Dr. Chumley: (arva igl esch) Tgei eisi? Tgei hara duess quei esser?

Wilson: (vegn per miez viaden) Tgei eisi, docter? Batt’ella puspei ?

Mr. Gaffney : Ella vul buca schar tier l’injecziun.

Louise : Ha el gia survegniu ella ? Eisi gia schabegiau, veis Vus gia?......

Dr. Chumley: Na, mo nus essan gest vidlunder. Wilson, mei naven cu Mrs.
  Simmons !

Louise : Schei mei en ruaus! Lai la detta da mei, ti raffin !

Mr. Gaffney : Vus saveis buca, tgei che Vus vulis. La lieur leis gie è buc !

Louise : Tgei veis Vus encunter Harvey ? Sche Elwood ed jeu e Mary Lou lein viver
ensemmen cun el, tgei va quei tier a Vus ? Quei ei nossa caussa. Elwood –
Elwood !

(Elwood vegn da seniester viaden, ella sebetta bargend en sia bratscha, el fruscha
sias schuialas.)

Elwood: Mo, mo, Louise. (als auters) Ella ei stauncla. Tgei ch’ella ha tut fatg oz.

Mr. Gaffney : Fagei tgei che vus leis. Jeu desistel buc aunc ina ga dad ir a dar jass,
  seigi la miarda aschi gronda sco ella vegli.

Louise : (cun Elwood al pult) Mein nus, Elwood ? Lein ir naven da cheu. Jeu
    hassegiel quei liug. Jeu less, che jeu vess mai viu el.

Dr. Chumley : Uss tedlei inaga…..

Elwood: Ei emporta buca tgei che Louise di - quei vala !

S-CHA 1-1Miu bien amitg Harvey


77

Louise : Oh. Ussa stai mureri ! Curios ! (ella muossa la buorsa) Quella sto esser
    stada cheu igl entir temps. Jeu vess saviu pagar sez il chauffeur.

Elwood : Ti has aunc da dar a mi……

Louise: Ah, tgei emporta quei. – neu, Mary Lou ! Neu Elwood ! Fagei vinavon !
   (seniester naven)

Elwood: Buna notg, Dr Chumley. Buna notg, Mr Wilson.

Louise: (davos la tribuna) Neu ussa, Elwood !

Elwood : Docter, jeu sai dapi onns sco mia familia tratga sur da Harvey. Mo sco
patratga la famiglia da Harvey sur da mei ? Quei vess jeu bia ga bugen
saviu. (el mira davos Dr. Chumley sigl esch dretg) Oh…Cheu eis ti gie…
docter, buca per mal, (tauscha el in tec dalla vart) Vus steis enta peis ad el.

(Harvey va dalla tribuna vi ed en quei mument di Elwood)

Elwood : Nua eis è staus ? Jeu hai encuretg tei dapertut.

Umbrival

S-CHA 1-1Miu bien amitg Harvey


1

La valischa d’aug Gieri

Ina cumedia en dus acts tenor il toc „Das Geld in Onkel Georges Koffer“ da Pat
Cook/Dieter Jorschik

Translaziun ed adattaziun: Manfred Veraguth per l’Uniun da teater Sagogn che ha presentau quei
toc la primavera 2015.

Dretgs da representaziun: Theaterverlag Karl Mahnke, D-Verden/Aller

S-COOK  1-1_La valischa d_aug Gieri_(sr)


2

Figuras

Aug Gieri, in um calm e gentil

Giuanna, la niazza da Gieri
Hitsch, igl um da Giuanna
Sara, la feglia da Giuanna e Hitsch

Margreta, sora da Gieri, mumma da Giuanna

Mariurschla, sora da Gieri, mumma dad Andreias

Andreias, il nevs da Gieri
Gloria, la dunna d’Andreias

Temps dad oz
En ina biala casa da campagna zanua sper in flum ellas muntognas grischunas

Act 1:
Emprema scena: In suentermiezgi da stad
Secunda scena: Entginas uras pli tard, suenter tscheina
Act 2:
Emprema scena: Ina mes’ura pli tard
Secunda scena: Puspei ina ura pli tard
Tiarza scena: L’auter gi

Maletg da tribuna
Il maletg da tribuna muossa la gronda stiva dalla casa da campagna da Gieri. Dapertut
pendan maletgs e trofeas da catscha e da pesca, ei ha ina entira roscha d’animals stuppai ora e
dapertut engart’ins equipament da catscha e pesca. Davostier ina gronda entrada en fuorma
d’in artg, atras il qual ins va a dretg tier l’entrada. Enteifer igl artg meina a seniester ina
scala ella secunda alzada tier las combras. Davos meina in esch en tschaler. La clavella per la
glisch en tschaler sesanfla ordeifer igl esch-tschaler. Davos la scala sesanfla in zuler, tras
quel van ins en cuschina. Dalla stiva meina dretg in esch en stanza da magliar. Seniester ei in
cheminé ed ina finiastra. Sur il cheminé in grond tac alv, leu pendeva zacu in tgau d’in taur-
tscharva.
Las mobiglias ein plitost veglias ed isadas, tuttina eis ei detg comfortabel. Davontier, mo buc
diltut amiez, sesanfla in canapè datier dil cheminé. Quel ha treis sezs, il fundament dil sez
amiez ei denton montaus giu e remplazzaus cun ina valischa. Sch’enzatgi sesa amiez senza
che la valischa ei suten, sfrunda el. Cun excepziun dalla davosa scena sesa era negin sil sez
amiez, mobein adina mo sin quels dalla vart. Ina gronda pultruna sesanfla dretg dil canapè.
Vid la preit dretga sesanfla in grond pult, sin quel ha ei in radio vegl. Davostier ei era aunc
ina cruna, davon quella ina sutga ed ina cazzola da leger.


3

Act 1

Emprema scena

aug Gieri sesa sin canapè

Gieri
En mintga cass ... ä ... nus eran en quater cu nus vein entschiet a marschar ... Giegie – jeu
sai tgei che vegn ussa: quei ei gie clar, igl ei normal che quater portan in vischi, in per mintga
manetscha. Aschia eis ei, ed aschia eis ei adina stau! Gie bien, en mintga cass ... sco jeu hai
schon getg ... nus eran en quater cu nus vein entschiet a marschar. Pia: Jeu, Tini Gries,
Clemens Cluntga e Serafin Pipa. Bien, jeu hai gie schon menziunau che Serafin veva ina
comba-lenn. Hai jeu buc getg ...? El veva ina comba-lenn! Jeu sai gie buc tgi che ha encuriu
ora ils portabara, en mintga cass veva quel u in tec in humor special ni ch’el veva giu duas
gervosas damemia, avon ch’el ha fatg la schelta. Gie bien, en mintga cass – Tini Gries, sco
vus saveis matei, peisa ... gie con exact sa negin, neve, negin ei entochen ussa staus habels
da constatar la peisa da quei um. Ei dat numnadamein buc ina stadera che po indicar ina
tala peisa, e sch’ei vess tuttina dau ina, lu negin che havess saviu perschuader Tini Gries da
pesar sesez. Gie bien, da tschella vart era Clemens Cluntga, in sc’in moni scua, gie propi
aschi satels sco mias queissas. Ed ussa aschia dil rieven si, ins s’imagini! Nus mein pia a
purtond il vischi dil rieven si ... igl era propi aunc bi, festiv – quei saveis vus matei s’imaginar
cun tut quella glieud en malencurada. En mintga cass ei Clemens staus igl emprem che ha
dau is – tuttenina, amiez via – ha el tugnau d’haver mal il pèz. Aschia che jeu hai bunamein
stuiu purtar persuls da mia vart. E cuort avon che nus essan arrivai sil rieven ... Tini Gries
buffava schon sc’ina vacca veglia ... ha lez schau dar sia manetscha ed ha surschau sia vart
a Serafin ... igl ei gradgrad aunc gartegiau da tener grad il vischi e da transportar el tochen
sisum il rieven e metter giu el ... jeu creigel che negin ha fatg stem.

Hitsch vegn da cuschina e stat eri senza ch’aug Gieri remarca

Gieri
Mo neve, nus stuevan aunc ir da tschei maun dil rieven giu. Serafin ha mirau sin mei e
manegiau ch’ins sappi gie trer il vischi da gliez maun giuado, ei hagi ina massa crappa
pintga rodunda aschia ch’el vegni a lischnar bein, quel rocli giuado sco ina chista da
bananas cun rodas. Nus stoppien mo ligiar ina corda vid il vischi e lu dar bufatgamein corda
sco cun ir a pesca. Cu jeu hai lu manegiau che quei seigi forsa buc aschi adattau ...

Hitsch volva ils egls e va anavos en cuschina

Gieri
Jeu manegel, Ti sas toh buc schar ruschnar giuado mo aschia in vischi, sco ti lais penderlar
ina forella. Pia ... nus vein decidiu da puspei prender il vischi silla schuiala. Serafin ha fatg
tuppas remarcas ch’il vischi seigi da meglier lenn che sia comba. Ed avon che nus havein
puspei saviu semetter sin via ha el aunc vulviu si sias caultschas ... il mecanissem da sia
comba-lenn funcziuni meglier aschia, ha el getg. Gie bien, el haveva era giu raschun cun
quels craps rodunds, quels lischnavan propi bein e nus vein beinspert pers igl equiliber,
aschia che nus vein stuiu metter giu il vischi – e tgei ei capitau: nus quater essan lischnai dil
rieven giuado, pli e pli dabot – e jeu garanteschel: sche nus fussan buc sigli en in auter crap
da fossa, fussan nus setschentai ella fossa nova: jeu, Clemens Cluntga, Tini Gries, Serafin
Pipa ed il vischi.

Hitsch vegn viaden e sesa silla pultruna


4

Gieri
Jeu hai mirau entuorn ed hai viu che Clemens schischeva leu malamein – gie el era sternius
ora che jeu hai schon tertgau ch’el seigi buc pli denter nus. Mo lu ha el ruppau e furschau
feglia ord sia fatscha, e lu hai jeu saviu che tut seigi ein uorden. mira sin Hitsch Tgei vevas ti
schon puspei dumandau?

Hitsch
Jeu hai dumandau “Co vai”?

Gieri
A gie! Propi, jeu selegrel da puspei veser Tei inaga, Hubert!

Hitsch
Hitsch.

Gieri
Sche bien pia, lu ... nua ei Hubert?

Hitsch
Savess ei esser che quei ei in um che vesa ora tuttina sco jeu?

Gieri
Il sulet um che vesa ora in tec sco ti ei Toni Truchet. Lez ha giu ina tratga da miurs
dressadas – mo el ha tertgau ch’ei seigi raspuns.

Hitsch
Na, fai aschi bien ...

Gieri
O el veva in bein avon 20, 25 onns ... leu ha el era tratg musteilas ed ha fatg bancrut.

Hitsch
Musteilas?

Gieri
Vesevan ora sco musteilas americanas, sas quellas per far mantials – denton mo sch’ins
mira aschi tschèc ed uiersch sco Toni Truchet. El veva schon in spieghel, mo perquei ch’el
leva buc pagar dapli che tschun francs per in spieghel, veseva el tut a dubel cun quel. Gie
sas, el veseva buc mo tuorbel, nana, el veseva dubel il tuorbel. Aschia ha el tertgau suenter
in temps ch’el hagi duas ga aschi bia musteilas che quei ch’el veva propi ... ed en verdad
veva el mo la mesadad.

Hitsch
cloma Giuanna!

Gieri
En mintga cass ha el tertgau ch’el hagi ina tratga da musteilas americanas ed en verdad ha
el tratg musteilas normalas, perquei ch’in um da fatschenta rufinau veva vendiu ad el
musteilas per musteilas americanas. Cu el ei vegnius sissu, ha el terminau sia fatschenta –
ins cumprava tuttina buc aschi bia mantials da musteilas americanas – mo tuttina ha el tratg
giu la pial ad ellas e vendiu ellas a glieud che vesevan aschi schliet sco el. Jeu creigel igl ei
iu afin cun el cu el ha empruau da perschuader sia dunna da trer si il canapè cun pial-
musteila; ella ha bandunau el ed ha survegniu sco cumpart la mesadad dallas musteilas.

Giuanna vegn da scala giu; ella porta duas valischas ch’ella metta giun plaun


5

Giuanna
E lu, deis ina paterlada?

Hitsch
Jeu hai gleiti las ureglias che sloppan!

Gieri
Nus savessan paterlar gl’entir suentermiezgi aschia, jeu e Hubert.

Hitsch
Hitsch!

Giuanna sesa sin in pusal dil canape e metta il maun entuorn aug Gieri

Giuanna
Igl ei propi bi da tei che ti vul rimnar l’entira famiglia entuorn tei ina fin d’jamna. Ina dretga
s’entupada da famiglia!

Gieri
Gie, igl ei bi da saver beneventar inaga cheu tutti quanti. Il davos temps hai jeu gie viu mo
pauc l’entira banda. Negin cheu per paterlar in tec – sco ei stuess esser. Propi bi che ti has
tedlau aschi gitg miu tschintscherlem, Hans.

Hitsch
Hubert!

Giuanna
Hitsch!

Hitsch
A gie! El fa vegnir mei tut indentergliauter!

Giuanna
si per Gieri Ed ussa vul segir raquintar, daco che ti has envidau tuts.

Gieri
Jeu spitgass bugen tochen che tuts ein cheu. el sesaulza e va al tgamin Igl ei ualti impurtont.

Giuanna
A, Ti sas gie schon dar inaga in pign tip.

Gieri
Gie bien, jeu less gir ei aschia – jeu vivel buc asemper!

Hitsch
Aschia ha ei aber tunau anson.

Gieri mira sil tac sblihiu sur il cheminé

Gieri
Hai jeu schon raquintau inaga la historia danua che jeu hai quei tgau-tscharva?

Giuanna
Aug Gieri, leu penda gnanc in tgau-tscharva.

Hitsch
dat risposta ironica en tun da Gieri Quel ha adina pendiu leu.


6

Gieri
Quel ha adina pendiu leu.

Hitsch
sco avon El ei daus giu duront quei smalediu stemprau!

Gieri
El ei daus giu duront quei smalediu stemprau. – Avon diesch, endisch onns! Jeu sai aunc
seregurdar bein vi da quella damaun. Sun vegnius cheu en stiva, cu tut era vargau ed il tgau-
tscharva schischeva encunter il canapè ed ha mirau sin mei sco ina tscharva ch’ei sin fugir ...
jeu hai lu priu la flenta e sittau, ed hai pér lu realisau sin tgei che jeu vevel sittau. Jeu erel
aunc in tec dormulents – vevel aunc buc giu in caffé. Mo igl ei remarcabel tgei ch’ils ballins
d’ina flenta san far ord in tgau-tscharva. Forsa eis ei stau bien aschia. El era gia ualti vegls
ed igl era remarcabel ch’el pendeva insumma schon aschi gitg.

Giuanna
Aug Gieri?

Gieri
Ha, tgei?

Giuanna
Il tip!? Ti levas dar a nus in pign tip?

Gieri
Ah schia ... schei aunc a mi miu misteri, silmeins aunc in mument. Tochen lu ein mias levzas
sigilladas!

Hitsch
Mo sch’el vul gi nuot hai jeu ina buna idea: Nus spitgein tochen ch’el dierma – e lu cusin nus
ensemen sia bucca.

Giuanna
Hitsch ...!

Hitsch
Tgei?

Giuanna
Fai aschi bien! Pren nossas valischas e porta ellas giun tschaler!

Hitsch
Bien. Nua ei lez?

Gieri
Igl esch leu davos.

Hitsch
En uorden! el pren las valischas enta maun

Gieri
Duei jeu far cazzola per tei?

Hitsch
Gie probabel – jeu vegn schon a frida! el arva igl esch, va atras e mira giuaden


7

Giuanna
Fai adatg, fai aschi bien!

Hitsch
Tut en uorden ironic Jeu sai schon: fai adatg digl emprem scalem, el ei in assassin, neve!

Gieri
Na – il tierz! ... mo atgnamein ein tuts empaglia.

tuttenina aud’ins a rumplanar in pèr gadas ed alla fin ina scadanada ed ina berglada; Giuanna cuora tiegl esch-tschaler e
mira giuaden

Giuanna
Hitsch! Hitsch!

Hitsch
sco ord ina tauna profunda Tgei?

Giuanna
Ei tut en uorden!

Hitsch
Daco ha quei smalediu vegl da piertg buc getg a mi che quella huara scala seigi pli marscha
che marscha, zachergiavel!

Giuanna siara igl esch

Gieri
Tgei ha el getg?

Giuanna
Tgei? O, el ha getg: “Zachergiavel, daco ha ei buc ina cazzola giucheu” ... ni aschia zatgei.

Gieri va tier la clavella dalla glisch sper igl esch-tschaler

Gieri
Cheu ei la clavella el smacca il nuv

Giuanna
Fetg bien! Ussa va ei segir meglier.

Gieri
Gliez dubetel jeu! Il pér ei barschaus tras. Jeu hai emblidau da scumiar el.

Sara vegn atras l’entrada, va cun schliata luna tier la proxima sutga, sesa giu e tegn ils mauns en crusch

Giuanna
ferton che Sara entra Mira cheu, zatgi che vul il pli bugen grad puspei sgular ora.

Sara
Buc fai la tgagia!

Giuanna
va tier ella Ti neve, ti eis cheu sin viseta; tegn a mistregn tia freha bucca, madame, has capiu!


8

Sara
Jeu sai buc crer che nus essan carrai melli onns atras in uaul mo per vegnir cheu en quella
... hetta. Cheu ei tut aschi primitiv.

Gieri
ha plascher Grazia fetg! el va tier ellas

Giuanna
Savessas silmeins gir bien gi a tiu aug?

Sara
Quei ei buc miu aug, quei ei tiu aug!

Gieri
Ella ha schon raschun, Giuanna, ella ha schon raschun. Jeu sun tiu aug ed en quei cass sun
jeu igl aug da sia mumma. a Sara Ti eis gie schon ina dretga dunna.

Sara
Tgei marscha cheu?

Gieri
Jeu creigel che nus anflien schon l’in ni l’auter che fa plascher a ti; nus stuein mo studegiar
in tec da rudien.

Sara
Pervia da mei. Datti in center da far il shoppen cheu ella vischinonza?

Gieri
Na!

Sara
Televisiun cun cabel?

Gieri
Na!

Sara
Silmeins internet?

Gieri
Na!

Sara
O lu sai jeu era buc tgei!

Gieri
Vul midar ora in pér da cazzola?

Sara
Mumma!

Giuanna
Ina fin d’jamna vegns bein a saver far quei che tschels fan, ni ei quei dumandau damemia?

Sara
Jeu mierel!


9

Gieri
va al pult Jeu hai aunc in radio vegl!

Sara
Super!

Gieri
Clar, quel ha gitg fatg buc tun. Jeu hai teniu si el, perquei che la Lisabet ed jeu vein adina
tedlau radio ensemen – da lezzas uras. Bialas regurdientschas! A, jeu sun segirs ch’ei vegn
endamen ina entira massa che nus savein prender amauns.

Giuanna
Aug Gieri sa mussar a ti ina massa egl uaul – e raquintar a Ti dalla natira ed aschia ... neve,
aug Gieri?

Gieri
Segir! mira sin Sara Has schon priu ora inaga il dadens ad in pèsch?

Sara
Mumma!

ins auda ch’in auto tiba, Giuanna va tier la finiastra e mira viado

Gieri
Quei ei buc aschi sempel, sco quei ch’ins pudess manegiar. el sepusa sil canape Sche ti has
pigliau in pèsch capital, lu stos igl emprem enguttar el vid in rom gries. Ti prens ina guotta
che porta tschun kilos ... dependa secapescha dalla peisa dil pèsch ... e petgas quella atras
il nas Sara mira sin el tut disturbada Ei dat era glieud che han in aissa per far da quei ... e quels
brassan lu il pèsch e fan in ragout ordlunder.

Giuanna
Mira cheu, mumma ed onda Mariurschla vegnan.

Sara
ei levgiada Jeu mon a gidar cullas valischas. ella cuora viado

Gieri
Vesas, strusch arrivada e sviluppescha schon senn per la famiglia.

igl esch dil tschaler sesarva e Hitsch vegn viado, in tec malscultrius; el petga giu puorla e miarda

Giuanna
Mumma ei cheu.

Hitsch
A quescha toh tgeu!

Gieri
Il tschaler ei ualti profunds, buc?!

Hitsch
seruna sin canape Quella scala ha silmeins 25 scalems. Quei sai jeu gir cun garanzia, perquei
che jeu hai dumbrau mintga singul cu jeu sun scadenaus encunter.

Gieri
Na, jeu creigel ch’ei era inaga 26. Seigies leds ch’il 26avel ei buc leu pli, schiglioc fusses
aunc siglius en lez.


10

Hitsch
Gie, e sch’ei vess aunc giu 25 auters, fuss jeu era siglius en lezs.

Gieri
Quei constat! el petga giu il dies a Hitsch, che setrai ensemen dil mal Tgei caussas. Miu bien, entscheiva a rir
sche jeu raquentel quei a mes collegas da catscha, lu rin els da sluppar. ri pli fetg

Hitsch
Jeu hai segir pendiu ora zatgei, ni rut!

Gieri
ri vinavon Cala – cala! Ti fas aunc sluppar mei!

Hitsch
mira tut agraden a Gieri Sch’ei vesa ora sco sch’ei fuss stau in accident, lu mo sloppa.

Gieri
Jeu mon a far beinvegni all’entira banda!

Hitsch
Sas, nus stuessan pustar igl auto mellen per el!

Giuanna
Hitsch!

Hitsch
Ponderescha inaga! Mo questa fin d’jamna!

Giuanna
Jeu duei ponderar surlunder questa fin d’jamna?

Hitsch
Na, el duei svanir questa fin d’jamna el stat en pei e zuppegia vi tier ella Nus savessan far ordlunder
ina tradiziun da famiglia! Adina sche nus essan cheu ina fin d’jamna, vegn igl auto mellen per
el e va cun el en in liug, nua ch’el sa propi rir inaga.

Giuanna
A schia, quei ei propi il motiv daco che ti eis è vegnius. Ti vul quella casa cheu!

Hitsch
Tuts ein vegni pervia da quei. Igl ei gie clar ch’el vul schar artar nus quella.

Giuanna
Quei ei terribel. El s’auda tier la famiglia!

Hitsch
Gliez ei tia caussa! El ei tiu aug.

Giuanna
suri Gie schon bien – Hubert!

Hitsch
Fetg legher!

Giuanna
Ina sgnocca preferida dad el!


11

Hitsch
Tut cheu ei plein da sias sgnoccas preferidas. Mintga regurdientscha marscha, mintga tgiern,
mintga utschi stupau ò fa endamen ad el x-in divertiment grondius. Cheu sesent’ins sco en in
zoo miert.

Giuanna
El viva halt el vargau. El ei in tec excentrics.

Hitsch
Na – el ei buc excentrics, el batta! Jeu hai mirau entuorn cheu in tec. Cheu ha ei revistas
ch’ein schon 20 onns veglias, maletgs ch’ein sblihi e cudischs ch’ein miez smarschi. Sur nies
letg penda ina tschuetta stuppada ò, has mirau endretg? A quella maunca in egl! Probabel
ha el dau scheschlas cun quel. E sas tgei ch’el ha en sia schelentera?

Giuanna
Gliez vi jeu creigel jeu pli bugen gnanc saver buc!

Hitsch
Buna risposta!

Giuanna
Neu, ussa cala da mirar aschi brut, mumma ei cheu!

Hitsch
Sco sche gliez fagess buna luna! va da scala si

Giuanna
Nua vas?

Hitsch
A scumiar camischa ed a mirar conta ossa che jeu hai rut. Sche jeu tuornel buc en tschun
minutas, sun jeu morts. el va da scala si

Giuanna
Hitsch!

Gieri vegn dad ordeifer cun ina pluna valischas

Gieri
Tia mumma damonda sche Ti sappies vegnir o e gidar ella.

el metta las valischas sper igl esch-tschaler

Giuanna
Daco, ha ella aunc dapli valischas?

Gieri
Na, ella ei sescarpitschada – el foss giudem scala.

Giuanna
Odieuspertgiri!

ella cuora all’entrada e seglia ensemen cun Sara che vegn gest viaden, lu va ella viado; Sara e Gieri miran in mumenet in
sin l’auter

Gieri
Ei aschi lunsch tut en uorden cun tia tatta?


12

Sara
O, gliez sai jeu buc. Mariurschla ha traso empruau dad alzar en pei ella ed ha ris igl entir
temps. va tiel canapè, setschenta sin quel e tegn ils mauns en crusch Quei ei schon ina curiosa famiglia!

Gieri
Giegie! Mo aschigitg che tuts ein cuntents ... el va tier ella

Sara
suenter ina pintga pausa Vivas ti bugen aschia?

Gieri
Gie, gliez fetsch jeu! Propi – jeu vivel fetg bugen aschia! sesa ella pultruna Cu ins vegn pli vegls
gaud’ins situaziuns plitost ruasseivlas e drova buc memia grondas undas. Quei ei adina stau
aschia, ed aschia resta quei era. el mira sin ella Mo jeu temel che quei seigi empau liungurus
per tei a liunga vesta.

Sara
Bien pusseivel – mo sas, jeu hai stuiu schar Mickey tier amitgs.

Gieri
Mickey? Tgi ei lu quei pomai?

Sara
Quei ei miu border collie, in carin. Ed ussa eis el tut persuls cun glieud jastra.

Gieri
pren in cunti ed in toc lenn ord sac In border collie, schiaschia!

Sara
Propi in carin!

Gieri
Hm!

Mariurschla e Giuanna vegnan viaden cun Margreta, Margreta sepusa sin Mariurschla e Giuanna

Margreta
Ei va schon – ei va schon!

Giuanna
O, mumma, mo pacific!

Margreta
Giegie, schon bien ussa, grazia. Sche miu frar stimau mirass in tec meglier da tut fuss quei
buc schabegiau!

Gieri
Beinvegni Margreta. Tgei eis ei pomai cun tia vusch – quella tuna sco ina sadiala da ruina!

Mariurschla e Giuanna gidan Margreta tochen tiel canapè

Mariurschla
Bi da veser Tei, Gieri!

Gieri
Gie, bi, uss ei l’entira famiglia seradunada.


13

Margreta
Daco sas buc gir alla glieud ch’ei hagi in foss marsch avon scala?

Gieri
stat en pei Avon scala ei aunc maina stau in foss, tochen oz. va tiel canapè Haveis vus giu in bien
viadi?

Margreta
O ei va ... nus fussan stai cheu pli baul sche Mariurschla vess schau ir mei cugl auto in toc.

Mariurschla
Sche jeu vess schau ir tei in toc cugl auto, savessan nus ussa organisar nossas sepulturas. a
Gieri Ella ei tschocca sc’ina talpa.

Margreta
Perquei mon jeu era in tec pli dabot! Aschia han ins buc temps da mirar sin x-caussas.

Mariurschla
Daco has insumma fatg vegnir nus sicheu? Quella paliu entuorn casa vein nus schon viu
tschien ga.

Gieri
Jeu hai grad schau stiarner in pèr meters cubic sablun per cass che vus leis ir a spass in tec
giuado.

Mariurschla
Aunc adina il vegl humorist ... humor sco ina gliema groppa ... ironic E nus stuein segir buc far
schuber ni pinar zatgei duront che nus essan cheu? Negin da nus?

Sara
El sa raquintar tgei ch’ins fa cun pèschs gronds.

Margreta
Buc teidla tgei ch’el raquinta! sevolva enviers Sara e dat ina buna ad ella El ha viviu memia gitg persuls
cun ses tgauns.

Gieri
Tgei miarda. Lezs ein tuts cheuò en in claus. el entscheiva a zinslar e fa ir las stialas el cheminé

Hitsch vegn – cun in niev t-shirt – da scala giuado a zuppegiont

Sara
O, ti has tgaunets, aug Gieri?

Gieri
O tgaunets ...? Plitost ponis cun palegna liunga – e cun pelischs!

Sara
seglia en pei Astg’jeu ir ò ...?

Gieri
Giegie! Mo va, ò leu ... muossa sigl esch cuschina Atras cuschina – e leu hai in esch.

Sara cuora viado

Giuanna
cloma Po buc dai zatgei da magliar ad els! E tucca buc en els.


14

Hitsch
Essan nus ussa pia serimnai tuts?

Margreta
O tgau Hitsch, dai toh ina buna a tia sira! Ella ha mal ina comba!

Hitsch
peglia tema Eis ti forsa era dada da scala-tschaler giu ...

Giuanna
Na, en in foss.

Hitsch
Spronza buc en in memia profund ... el dad ina bunetta silla vesta da Margreta

Mariurschla
Gieri, daco essan nus cheu – ussa – tuts ensemen?

Giuanna
El gi buc. Tochen uss ha el en mintga cass aunc buc getg!

Gieri
Gie, bien, sche lu bien pia, jeu vi declarar ei a vus! Nus vein mess tschei gi Clau Clavella sut
tiara, sun staus portabara. Pia – nus eran en quater cu nus vein entschiet a marschar ...

Hitsch
O smaledida huara miarda!

Giuanna
si per Hitsch Miu car, sas ti buc purtar las valischas da mumma e da Mariurschla giun tschaler,
fai aschi bien?

Hitsch mira sin ella ualti nausch

Gieri
Duei jeu forsa ir per in niev pèr-cazzola?

Hitsch
Nana, schon bien!

el pren las valischas e va cun ellas atras igl esch; lu tauscha el ina valischa sur igl emprem pass, aschia che quella dat cun
gronda canera da scala giu e setschenta giun tschaler; lu pren el la secunda valischa; negin fa stem

Margreta
Vegn aunc zatgi?

Gieri
Jeu hai envidau tuts. puspei tiel tema ... Gie, pia: ils portabara eran jeu, Tini Gries, Clemens
Cluntga ...

Mariurschla
Fui sch’ti pos!

Gieri
lai buc irritar ... e Serafin Pipa. En mintga cass, Serafin Pipa ha gie ina comba-lenn, neve, e ...
Hai jeu insumma schon raquintau inaga co el ha pers sia comba? Ina historia da rir da
sluppar!


15

Margreta
Gieri, negin vul udir co quei pauper um ha pers sia comba.

Gieri
Gie schia, nana, buc sia comba ... jeu manegel la historia co el ha pers sia comba-lenn ...

Hitsch
ussa tier Giuanna Mira cheu! Uss vegni legher!

Giuanna
dat ad el ina ellas costas Pssst!

Hitsch
Auuu!

Gieri
En mintga cass, el veva priu giu sia comba-lenn e mess ella sper siu clavau per schar
schigiar.

Margreta
Duei jeu partger ò aspirin?

Mariurschla
Gie, ina scatla per in!

Gieri
Igl era vacanzas da scola ed ils giuvenots rimnavan tut la lenna ch’els pudevan purtar per far
il grond fiug d’emprem d’uost. Ed aschia han els lu era engulau lenna da Serafin Pipa –
inclusivamein sia comba-lenn. S’imaginei! Serafin ha contemplau il mun-lenna ed ha viu sia
comba-lenn, il pli sissum, gest lu cu els levan derscher surengiu benzin e dar fiug. Ei quei
buc da narr? El manegia nuot dil mal, mira sin in mun lenna e vesa leu sia comba-lenn.

Margreta
Has ti schon udiu inaga quella historia?

Mariurschla
ha buc gust Aunc mai! El ha matei grad inventau ella!

Giuanna
Tgei ha el fatg?

Gieri
Ha? Tgi?

Giuanna
Serafin? Tgei ha el fatg? Eis el revius sil mun-lenna?

Gieri
Gie matei! El ha schau barschar la comba-lenn. Ed ha fatg sgnoccas surlunder.

tuttenina aud’ins giappen

Giuanna
Sara! ella cuora en direcziun cuschina Sche quels bastards han fatg zatgei ad ella ...

Gieri
Igl ei segir schabegiau nuot!


16

Giuanna
spetga Mo sch’els han murdiu ella ... va

Gieri
Co pomai? Endisch tgauns, e buc in cun in soli sulet dent.

ins auda puspei in tgiern d’in auto

Mariurschla
va alla finiastra Ein Gloria ed Andreias era schon cheu?

Hitsch
Jeu mettel pag ch’els han era aunc valischas! a Gieri Jeu mon en nossa combra e siarel igl
esch culla clav.

Gieri
Quei esch ha buc siara.

Hitsch
Has in marti e guottas?

Margreta
Gieri, vul buc ir ò e beneventar tes hosps? Ni duei jeu forsa zuppigiar viado ch’ei mondi alla
finala cun mei sco cun Serafin Pipa?

Gieri
O sas, el ei gie vegnius afrida stupent, cun sia comba-lenn, silmeins, aschigitg ch’el veva
aunc buc pers quella. Sch’ins udeva a discuorer el – ha el bunamein deplorau ch’el
possedeva buc duas. Jeu manegel – el veva gie duas, mo omisduas eran seniastras.

Margreta
si per Hitsch Hitschi, fas aschi bien e vas ò a gidar in tec cullas valischas.

Hitsch
Jeu hai empruau dad evitar quei va giuado

Mariurschla
Jeu mon è ô.

Margreta
Oo, pos ussa puspei ferdar meglier els?

Mariurschla
Igl ei gie buc miu fegl che fa dispeta. Igl ei quella buccalargia dad ina dunna ch’el ha.
Giuvna, biala, daners digl um ... Jeu stuess s’endisar plaunet vi dad ella.

Margreta
Con gitg ein els schon maridai?

Mariurschla
Tschun onns.

Margreta
O gie, lu fuss ei schon uras plaunsiu!

Mariurschla va


17

Gieri
Gie, bien, nus mavan pia a runond il vischi dil rieven siado – e Clemens ei staus igl emprem
che ha dau is ...

Margreta
O po siara gleiti la gnaffa!

Gieri
Jeu hai mo vuliu far in tec conversaziun ...

Margreta
Tia conversaziun exista da tuppas sgnoccas e da historias inventadas che negin po tedlar.

Gieri cala da zinslar e sesa sper Margreta

Gieri
Quei dat aunc in gaudi oz. Jeu cuschinel in da mes furtems renomai.

Margreta
In furtem da tgei?

Gieri
Jeu sun buc diltut segirs. Jeu sun ius cugl auto tschella sera dalla via principala siado e lu ei
tuttenina zatgei currius a mi avon las rodas. Petta platta! Jeu hai buc saviu gir exact tgei
ch’igl ei stau ...

Margreta
Gieri!

Gieri
Ussa hai jeu aber fatg la detga sgnocca cun tei, ha? Ah miarda, vus haveis gie insumma buc
humor pli. mira sil toc lenn

Margreta
En mintga cass buc il medem sco ti. – Tgei fas leu?

Gieri
Ina nova comba per tei!

Margreta mira pitgiv sin el; Giuanna e Sara vegnan en digl esch cuschina

Giuanna
Ti stas ussa cheu, nua che jeu vesel tei – madame – has capiu!

Sara
legra Mumma, els han mo giu plascher da puspei veser zatgi. Els han gie fatg nuot!

Giuanna
Ins sa gie gnanc s’imaginar tgei malsognas ch’ins sa survegnir da quellas creatiras.

Gieri
va al cheminé Quellas creatiras ein nuota pli malsaunas che autras.

Margreta
Ha ella bien?


18

Giuanna
Gie – jeu manegel schon!

Sara cuora vi tier Gieri

Sara
Aug Gieri, astgel jeu perver els?

Gieri
Gliez dependa! Sas ti co ins tracta siarps carpadas?

Margreta
Gieri!

Gieri
Tgei?

Sara
El vul mo far legher cun mei! ponderescha e mira sin Gieri Ni buc?

Gieri
Jeu hai forsa in’idea. a Sara Lein nus buc ir tier quels vegls canibals selvadis che vivan egl
uaul e far in dretg spitachel? Sara ri e mira sin el sceptic

Andreias entra dall’entrada principala, el porta duas valischas

Andreias
Jeu vess maina tertgau che nus anflien quei ... Il tomtom anfla buc quella casa, perquei
ch’ella ei gnanc indicada sin ina carta.

Gieri
E co veis lu tuttina aunc anflau?

Gloria
Jeu supponel che nus eran schon ualti datier, e lu vein nus udiu in triep tgauns ad uorlar.
Andreias ha manegiau da suandar la canera.

Gloria vegn viaden, Hitsch suonda, el porta duas valischas

Andreias
Jeu hai saviu, nua ch’ei ha in triep tgauns, anflein nus aug Gieri. Hallo aug! el va vi tier Gieri e dat
empau steric il maun

Gieri
Bi da veser vus – Gloria – Andi!

Gloria
tut loscha Andreias! El vul ch’ins numni el Andreias!

Hitsch
Mo buc fai quitaus. El anfla segir in bi num per tuts. Nua duei jeu metter quellas?

Giuanna
A, metta toh ellas ...

Hitsch
interrumpa Fai aschi bien e buc tschontscha vinavon! metta giu las valischas


19

Mariurschla entra, ella porta ina valischa da smincar voluminusa

Mariurschla
Ei quei ussa tut?

Andreias
Mumma, ti dueis toh buc purtar quella! el pren naven ad ella la valischa e dat quella a Hitsch

Hitsch
sarcastic Mo dai, mo dai! Ha ei forsa aunc pliras?

Gloria
Ua, jeu sun aschi stauncla. Jeu less grad ir ella bognera caulda e far bogn!

ella peglia entuorn a Giuanna cun ina gentilezza reservada

Gieri
Bogn?

Gloria
O – jeu manegel – ina bognera! – Jeu manegel – jeu less mo ... spetga! Ei ha bein ina
bognera – ni buc?

Margreta
Ina duscha! En quella casa dat ei mo ina duscha.

Gloria
Buc bognera?

Gieri
O jeu hai cheuò in grond zeiver, leu savessas ...

Gloria
Na, na, grazia, jeu creigel ...

Gieri
Naturalmein che jeu stuess igl emprem prender ora ils viarms ...

Andreias
Quei manegias buc serius?

Margreta
El trai sia estga da pesca cheuò en in zeiver.

Gieri
Exact! Aschia eis ei ed aschia resta ei!

Gloria
Mo ina tualetta ha ei schon cheu, ni buc? Jeu manegel, nus stuein bein buc ir giuado en in
hisli che toffa ...

Mariurschla
Na, na, mo buc fai quitaus, giuado ha ei nuot auter che natira.

Gieri
Exact! Nuot auter che natira! Cheu vegn grad endamen a mi ina episoda ...


20

Andreias
Tgei episoda?

Margreta
seglia en pei Quei interessescha segir buc tei. a Gieri Vul ussa mussar a nus nossas combras ni
stuein nus durmir tuts en tschaler?

Hitsch
Jeu mon buc giun tschaler!

Gieri
Nana! Margreta, ti e Mariurschla – vus prendis vossas veglias combras alla fin dil zuler. Ti
enconuschas gie la via, neve Claudio!

tuts miran entuorn empau irritai

Hitsch
Jeu hai il sentiment ch’el manegi mei. Tgei?

Gieri
Sas ti mussar ad Andreias ed ad ella la combra sper la vossa?

Hitsch
Giebein.

Mariurschla
mira entuorn In mument! Nua ein nossas valischas?

Giuanna
Hitsch ha purtau ellas giun tschaler.

Margreta
Quei ei uss tup. Nus vevan gnanc pachetau ora buc.

Giuanna
Bien! Hitsch!

Hitsch
Gi nuot!

Giuanna
Portas puspei siado ellas, fas aschi bien! Ni ei quei dumandau damemia?

Hitsch
Jeu hai da mussar a Gloria ed ad Andreias lur combra!

Giuanna
Jeu sai mussar las combras! Ti vas per las valischas – fai aschi bien!

Hitsch
marmugna Daco stos jeu adina far il suffleltgil?

Sara
Jeu gidel va vi e pren duas valischas da Gloria

tuts prendan lur valischas e van da scala si


21

Gloria
Jeu fetsch gl’emprem la duscha!

Andreias
Secapescha, cara! els van – Sara suonda

Giuanna
Vai mumma?

Margreta
Giegie, ei va! cu ella va sper Mariurschla vi Spronza vesel jeu bein avunda ed anflel mia combra,
neve!

Mariurschla
Va ussa!

Gieri
Giebein! Quei dat aunc in detg gaudi!

Mariurschla e Margreta van da scala si

Giuanna
a Hitsch Las valischas!

Hitsch
Gie, gie, jeu mon gie schon!

Giuanna va; Hitsch mira selvadi sin Gieri ed arva igl esch-tschaler, el mira giuado e schema

Gieri
Jeu level toh aunc far x-zatgei ...

Hitsch
Sche bien pia: “Frestgamein, mes mats ... oz Grischun ni maina pli!” el entscheiva a cantar “udis il
clom en la vallada”, va tier igl esch-tschaler ed arva quel. Hitsch svanescha Ouaaa! ins auda co el rampluna da scala
giu

Gieri
seregorda A gie ... in pér da cazzola ...

el va en cuschina

ei vegn plaunet stgir


22

Secunda scena

cu ei vegn clar ein entginas uras vargadas: igl ei grad vegniu tschenau; Giuanna vegn plaunsiu dalla stanza da magliar,
cun ina expressiun fetg marvla; ella semuenta tochen al canapè e sepusa sil pusal; Hitsch vegn sco proxim e sesa tut uiersch
sin ina sutga; el ha puspei en in auter t-shirt; el sepusa plaunet anavos ed ins auda co el respira

Giuanna
Tgei vein nus pomai magliau?

Hitsch
ha empau mal Buc idea. Jeu hai giu aschi ina fomaz – jeu vevel schon magliau ina mesa cuppa,
avon che jeu hai insumma studegiau vid il gust.

Giuanna
semuenta vi e neu sil canapè Quei ei stau aschi ina sort furtem ni zatgei ...

Hitsch
Per aschia zatgei dat ei buc plaids.

Mariurschla e Margreta vegnan dalla stanza da magliar; Mariurschla va tier Hitsch e sepusa sur sia sutga; Margreta
stat eri e fruscha il magun

Mariurschla
Aschi enzatgei grev da tuchegiar hai jeu aunc mai magliau.

Margreta
Grev sc’in elefant, savess ins gir.

Mariurschla
cun cumpassiun per sesezza O gie, jeu temel che quei seigi buc bien per miu cor.

Margreta
Perlamurdadiu!

Giuanna
Ei tut en uorden?

Mariurschla
Jeu creigel schon. Mo jeu mettel pag ch’ins sa ussa buc pli mesirar miu spieghel dil
colesterin.

Margreta
Creis ch’el magli mintga gi da quei?

Mariurschla
Buc senza ch’el setschenta in gi en ina sutga da rodas.

sco proxima vegn Gloria ord la stanza da magliar; ella ei vestgida sco per in dinner cun in minister franzos; ella sepusa
sil pult

Gloria
Quella tscheina ei stada in tec exotica. Co ha quella tratga num?

Mariurschla
Quei lungatg sai jeu buc!

Andreias vegn sco proxim


23

Gloria
Nus savessan far ina pintga spassegiada per tuchegiar ni aschia.

Hitsch
Ti sas aunc ir?

Andreias
Discuris vus dalla tschavera?

Margreta
O quescha!

Andreias
Vus discuris dalla tscheina! tschappa la gargatta Jeu sun eventualmein allergics encunter quella.

Gloria
Propi! Nus stuessan ussa far il joggen ni il walken ni schiglioc zatgei, per serevegnir in tec.

Andreias
Tochen che nus essan curri avunda per tuchegiar quella tschavera essan nus giudem l’Italia.

Giuanna
Mo in tec aria frestga fa segir bein a nus tuts. ella stat en pei e va all’entrada Si cun vus, nus mein
tuts in tec ell’aria frestga.

Margreta
Quei ei sadissem!

Mariurschla
Forsa ha ella gie raschun. Jeu hai viu ina emissiun da sanadad sin televisiun. Nus stuessan
propi semuentar dapli.

Margreta
Pil mument sai jeu buc grad semuentar.

Andreias
Jeu è buc.

Giuanna
Hitsch!?

Hitsch
Eis ti buc bein. Jeu pudess vertir dad ir a scher in mument.

Andreias
Ei quei insumma stau carn en quei ... ä ...

Gloria
Schon zatgei sco carn – mo in tec pli – cumpact ...

Andreias
Tgei carn era lu quei?

Hitsch
Jeu vi buc dumandar.


24

Margreta
Igl ei stau carn selvadia!

Andreias
O! ponderescha Spetga inaga! Tgei sa quei lu esser stau ... Stgirat? Muntaniala? Tais?

Margreta
Luf!

Gloria
Luf? Ti manegias che quei che nus vein gest magliau ... jeu manegel ... che jeu hai ... in luf –
in luf!

Gieri vegn viaden; va tier Andreias

Gieri
Vul zatgi aunc ina secunda purziun?

tuts scheman e suspiran

Giuanna
Jeu creigel che nus tuts hagien avunda, grazia.

Gieri
Fetg bien, lu dun jeu il rest als tgauns.

Mariurschla
Pli bugen a lezs che a nus!

Gieri
Jeu tuornel grad puspei. va

Gloria
Jeu sedamondel sch’el sa tgei ch’el fa cun quels paupers tgauns.

Giuanna
Has schon viu inaga in da quels paupers tgauns?

Hitsch
Forsa havein nus gie grad magliau in da quels paupers tgauns ...

Giuanna
Hitsch!

Hitsch
Tgei? O per ch’ins magli lu in luf ni in tgaun ...

Gloria
Cu gi el atgnamein a nus daco ch’el ha fatg vegnir nus cheu?

Margreta
Ei vegn a vegnir il mument. Spronza aunc oz zacu.

Andreias
Gie, damaun vivel jeu forsa buc pli.

Sara vegn; ella ha buna luna


25

Sara
Co fussi cun in dessert?

tuts scheman

Mariurschla
A – jeu pos buc pli discuorer da magliar!

Margreta
Uss vegn ei puspei endamen. Adina cu nus eran cheu sco affons, ha bab cuschinau aschia
zatgei per nus. Gieri ei carschius si cun quei.

Giuanna
Podà, mo nus essan buc disai. Vegni – giuado cun tuts ella gida Hitsch da star en pei, va cun el tochen
l’entrada, ferton ch’ella discuora cun Sara Duei jeu buc tuttina vegnir cun tei el marcau? – A kino ni
aschia ...

Sara
Aug Gieri ha manegiau dad ir viado – e mirar co il sulegl va da rendiu sur il lag.

Mariurschla
Fetg bien! va tier l’entrada Lein ir a mirar co il sulegl va da rendiu. Ei savess esser la davosa ga
che nus savein far quei ella svanescha

Margreta
Fagei adatg dil foss! ella va culs auters all’entrada

Andreias
Hitsch, jeu sai d’in niev project per ina nova fatschenta ... e ti eis toh s’interessaus per aczias
– aschia a cuorta vesta ...

Gloria
Fai aschi bien – buc fai fatschentas questa fin d’jamna, miu car ....

Andreias
Mo dabot! Neu Hitsch! el e Hitsch svaneschan

Giuanna
Tgei aczias?

Gloria
Gliez va tier a ti nuot va

Sara
Jeu informeschel aug Gieri – nua che nus essan.

Giuanna
E ti vul propi buc ir el marcau?

Sara
O, forsa pli tard!

Sara spetga tochen ch’ellas ein idas, va lu en stanza da magliar, nua ch’ella entaupa Gieri che vegn gest viaden

Sara
Tuts ein i sper il lag.


26

Gieri
Han els buc tema ch’els vegnan attaccai da ratuns gigants ni aschia?

Sara
Has schon perviu ils tgauns?

Gieri
Giegie! Ed apropos! pren in toc lenn orda sac e dat quel a Sara Cheu! Quei hai jeu fatg per tei!

Sara
Tgei – ää tgei ei ...! ella mira O, quei ei in tgaun, neve.

Gieri
Zinslau extra per tei. Ha num Mickey.

Sara
Vesa o exact aschia! – Propi – per mei?

Gieri
El maunchi a ti, has getg. Hai tertgau – jeu schenghegel zatgei a ti – per ch’el seigi adina cun
tei.

Sara
commuentada Quei has ti propi ... Oooo! Co fas ti quei pomai – ord in vegl toc lenn?

Gieri
va al cheminé Ins sto far quei ch’ins sa il meglier, ni buc?

Sara
mira sin el cun grond respect Grazia! suenter ina pausa Jeu hai schon survegniu da tuttas sorts
schenghetgs – forsa dapli che quei che jeu ... mo aunc maina aschia enzatgei.

Gieri
Gie bien, jeu entagliel bugen. Quei gida da tener viv, da buc piarder la curascha. Zinslar gida
era da seregurdar vida caussas. el sesa Jeu hai propi bia regurdientschas – propi!

Sara
Ellas muntan bia a ti, las regurdientschas, neve?

Gieri
Gie, oravontut in pèr che schain a mi propi a cor. Mira, sch’ins vegn pli vegls, giogan las
regurdientschas e las disas ina gronda rolla. Ellas muntan bia. Cu ins ei aunc giuvens sco ti,
lu enquer’ins aventuras e quellas aventuras daventan regurdientschas, sco grondas scrottas
da teila. Lu, cu ti vegns pli vegls, fas ti ord las scrottas ina cozza da scrottas. Als auters ei
quei ualti tuttina, mo tei sez tegn quella cozza flot cauld las liungas notgs d’unviern.

Sara
suenter ina pintga pausa E tgei fagein nus damaun, aug Gieri?

Gieri
Mirar inaga ... ? Gie bien, jeu hai aunc ballesters e paliats. Nus savessan ir viado e trenar da
sittar cun paliats – tgei manegias?

Sara
Jeu hai aunc maina sittau cun ballester.


27

Gieri
Quei ei propi divertent. Cun in ballester hai jeu sittau quella tscharvuna leu – il tgau penda
leu – sur il cheminé!

Sara mira sil tac alv, lu sin Gieri

Sara
malsegira Aha ...!

tuttenina aud’ins ad uorlar tgauns, datier digl esch. Margreta e Mariurschla festginan viaden, suandadas da Gloria e
Giuanna; ellas siaran igl esch en anguoscha

Gieri
Tgei gianter ...?

Mariurschla
Quei ei tgauns digl uffiern!

Margreta
Has ti buc getg ch’els seigien serrai en!

Giuanna e Gloria van alla finiastra e miran viado – en gretta

Mariurschla
Quels ein curri encunter a nus sco narrs. Jeu hai aunc maina pigliau aschi ina tema.

Margreta
Ord il nuot! Han spitgau sin nus.

Mariurschla
Clar! Carn frestga!

Gieri
sesaulza plaunsiu A ... giegie – carn frestga, vus duas ...

Margreta
si per Giuanna Nua ein Hitsch ed Andreias?

Gloria
Els ein grad aunc vegni da scappar egl auto. Ein sigli viaden ed han serrau las portas.

Margreta
Ein las bestgas aunc adina leu?

Giuanna
Gie, ellas van traso entuorn igl auto.

Margreta
Ina banda seniastra – jeu getg a vus!

Sara
si per Giuanna Damaun mein nus a sittar cun ballester ...

Margreta
Fetg bien! Ti sas grad dar a mi in ballester ed in pèr paliats. Lu sai jeu grad liquidar in pèr da
quels tgauns marschs.


28

Sara
Tatta!

Margreta
Els ni nus, mia cara, nus ni quels monsters.

Mariurschla
si per Gieri Tgei barbar ha da basegns da catschar quellas bestgas suenter a mi?

Gieri
O sas, quels tgauns ein in bien ton pli pauc malsegirs ch’entginas persunas en mia
vischinonza.

Gloria
Tgei lein era pomai far? Nus savein gie buc schar quels dus cheuò en lur situaziun.

Gieri
Quei ei schon en uorden! Ils tgauns vegnan a scarpar o in pèr pals dalla seif e lu schar per
bien ils umens.

Gloria
Tgei?

Giuanna
El stravaghescha. Els han gnanc dents pli.

Gloria
Matei schon buc. Sch’els han saviu morder quei furtem ei in auto sco in pasta da mams.

Mariurschla
si per Gieri Fagessas il bien dad ir ò e spindrar quels dus umens?

Gieri
Jeu mon gie ... jeu mon gie!

ins auda puspei ils tgauns ad uorlar, lu calan els, igl esch sesarva, Hitsch vegn viaden e siara igl esch, ina mongia da sia
camischa ei scarpada giu

Hitsch
Quei ei stau mia davosa camischa.

Giuanna
va tier Hitsch Ei tut en uorden?

Hitsch
Sas atgnamein contas gadas che ti has dumandau quei dapi che nus essan cheu?

Gieri
Ei quei stau ils tgauns?

Hitsch
Zaco schon. Ein tuttenina stai leu cu jeu level vegnir ord igl auto. Andreias ha lu puspei
serrau igl esch ed ha serrau denteren mia mongia.

Gieri
E lu has ti scarpau giu ella, per svanir.


29

Hitsch
O pli bugen scarpar giu ina mongia che da schar morder giu il bratsch!

Gieri
Quei fa endamen a mi il temps, cu Brincazi Tgietschen ed jeu mettevan traplas dad uolps ...

Mariurschla
Has ti buc vuliu ir giuado?

Gieri
Jeu sai buc daco che vus s’altereis aschi fetg pervia da quels pèr tgauns. va

Sara va alla finiastra e mira viado

Hitsch
a Giuanna Jeu mon a pachetar. Quei ch’ei restau da pachetar.

Sara
Bab!

Giuanna
Teidla, nus essan pèr grad vegni sicheu ...

Hitsch
E da puspei bandunar quei liug ei schon il miez gaudi ...

Mariurschla
Mo jeu vi tuttina aunc saver tgei che quei vegl narr ha da gir a nus.

Sara
Co sas ti numnar el aschia.

Margreta
Nus enconuschin quei vegl ... hm – hm ... schon in tec pli gitg che ti.

ins auda in tgaun

Hitsch
Tgei schabegia?

Sara
mira ord finiastra In tgaun ei daus el medem foss sco tatta.

Hitsch
a Giuanna Mia decisiun ei prida – jeu mon a pachetar!

Giuanna
Vas ti buc!

Hitsch
Tgei duess pomai impedir mei?

Giuanna
Nossas valischas ein giun tschaler.

Hitsch
suenter ina pausa Quei ei tut stau planisau aschia! – In cumplot, ina conspiraziun!


30

Giuanna
Co duei jeu pomai haver planisau aschia zatgei? Ed apropos planisar – tier tgei fatschentas
emprova igl Andreias insumma da surmenar tei.

Hitsch
va in tec naven Nuot stravagau! X-zatgei, ed el manegia ch’ei porti in tec dividendas.

Giuanna
A schia – matei puspei aschi ina cugliunaria.

Gloria
Tgei manegias cun quei?

Giuanna
A nuot nuot!

Gloria
Ti has getg “cugliunaria” – e ti tratgas ch’igl Andreias seigi ina uolp.

Giuanna
Plitost ina siarp!

Gloria
Manegia schiglioc enzatgi aunc che miu um seigi in cugliun. Tratga propi l’entira famiglia
quei? Quei ei aschi stupid, sche vus dumandeis mei.

Margreta
Gie bien, mo Hitsch ha gie era seschau surplidar da far part dad ina da sias fatschentas.

Hitsch
Gie e lu ... a Margreta Vul ti gir cun quei che jeu seigi tups ni tgei?

Gloria
Tgei manegias cun: “ina da sias fatschentas” ...?

Giuanna
Fagessas il bien da secalmar tuts. Nus essan la finala cheu per haver ina biala fin d’jamna.

Gloria
Tgei eis ei ussa? Eis uss tuttenina mumma Teresa, ni tgei?

Giuanna
Jeu hai mo manegiau ...

Gloria
Ti has manegiau avunda.

Giuanna
Ti è!

tuts queschan per in mument; Gieri vegn viaden

Gieri
E lu, ein ussa tuts cuntents e ventireivels?

Tuts (denò Sara)
Quescha tgeu! Dai ruaus! O quescha!


31

Gieri
Igl ei aschi bi sche l’entira famiglia ei ensemen.

Gloria
Ei Andreias aunc cheuo egl auto?

Gieri
El ha buc vuliu vegnir viado, malgrad ch’ils tgauns ein curri naven per far catscha suenter ad
stgirat.

Gloria
Forsa eis el aunc adina buc serevegnius dalla snavur.

Gieri
Tgei snavur pomai?

Gloria mira sin el en gretta

Giuanna
Hitsch, va pigl Andreias.

Hitsch
E tgi schurmegia mei?

Giuanna
Sas ti buc semplamein inaga far zatgei per mei.

Sara
Jeu mon.

Giuanna
Cara – fai adatg!

Sara
Quels tgauns ein fetg cars! Ins sto mo schar en ruaus els.

ella va viado e Gloria alla finiastra; Hitsch va tier Gieri

Hitsch
Tgei has fatg per ella?

Gieri
In tgaun!

Hitsch
Tgei?

Giuanna
davos Hitsch Co sas ti far in tgaun?

Hitsch
Buc damonda, cara! Schiglioc entscheiva el puspei cun ina da sias episodas.

Margreta
Sche bien pia! – Gieri, uss ein tuts ensemen, tut quels ch’ein vegni.


32

Gloria
Pudeis bein spitgar sin Andreias!

Margreta
Giegie. Gieri, fagessas il bien e raquintassas uss, daco che nus essan cheu?

Gieri
A gie, sche bien, en uorden! Jeu hai tut ils documents vi cheu. el va al pult e sveglia entgins documents

Mariurschla
Ti stuessas en mintga cass buc prender si daners per renovar quella casa cheu – quella vala
buc in fier cavagl.

Margreta
Eis ei quei, Gieri? Drovas daners?

Gieri
Ussa seprendi toh ensemen in tec.

Gloria
levgiada Els vegnan.

Gieri
Neve, da principi vala ei buc la peina; jeu sperel che vus seigies buc trumpai.

Hitsch
Naaa, segir buc! Rut l’ossa, smaccau tut las musclas, pitgau en il tgau, vegnius tussegaus –
quei fa insumma nuot – mo neve, jeu less lu buc vegnir trumpaus.

Gieri
ri siper Hitsch Ti eis propi in paiass. pren neunavon in document Cheu eis el!

Sara vegn viaden e trai Andreias suenter ad ella

Sara
Ussa neu, aug Andreias!

Andreias
trembla Melli tgauns – tuts entuorn mei. Jeu hai aunc maina viu aschi enzatgei sgarscheivel –
dapi l’inquisiziun digl uffeci da taglia.

Mariurschla
Tgei inquisiziun?

Gloria
Nuot! Schuber nuot! ella va tier Andreias Tut ei en uorden, miu car. Cheu ha ei buc tgauns.

Sara
Bein! ella pren siu tgaun entagliau orda sac Mira! tegn il tgaun ad Andreias sut il nas

Andreias
grescha Aaaa! Naven cun quel – metta naven quei!

Gloria
Sara!


33

Sara
Jeu hai mo vuliu mussar ad el ...

Giuanna
Sara, neu cheu!

Sara va tier sia mumma

Margreta
Gieri, fagessas ussa il bien da finalmein tradir a nus daco che nus essan cheu.

Gieri
Gie, secapescha – hai jeu schon puspei emblidau! Malgrad che jeu sai buc capir daco che
tuts ston adina far tanienta prescha ... jeu sincereschel a vus, vus stuessas emprender da far
in tec pacific. Jeu sai seregurdar vid in commerciant ch’ei vegnius sut il tren en, mo in per
kilometers naven ...

Margreta e Mariurschla
Gieri!

Gieri
Bien, bien – igl ei gie bien! el tegn ad ault il document Gie pia, quei cheu – ei miu davos giavisch.
Jeu supponel che vus hagies schon tuts sminau quei – e – la finala eis ei aschia che vus
essas mes sulets parents.

Hitsch
Nus artein segir ils tgauns.

Gloria
Lein mirar!

Gieri
Sche lu, vinavon! el legia Jeu, Gieri Tumasch ed aschia vinavon, vus saveis gie co jeu hai num
... lu giucheu: en tutta sanadad da spért e ...

Mariurschla aulza il maun

Gieri
mira sin ella Vul ti forsa snegar quei? ... Mariurschla tegn puspei giu il maun, Gieri legia Bien ... pia: spért
e tgierp, fetg da saver miu davos giavisch e miu testament. el sbassa il document Cheu stattan
ussa melli caussas – preambla, paragrafs ed aschia vinavon – mo jeu less buc stunclentar
vus culs detagls.

Hitsch
El vul far cuort.

Giuanna
Scht!

Hitsch
O quei ei silmeins inaga zatgei niev!

Gieri
En mintga cass – igl essenzial ei che jeu surlasch a vus quei bellezia liug, pia quella casa
cheu cugl entir bein.

pintga pausa


34

Margreta
bufatg A tgi?

Gieri
A vus! mira ella runda A vus – ed a vus – ed a vus ...

Andreias
Tgei ha el getg?

Gloria
Jeu sun buc segira.

Giuanna
In mument, aug. Nus artein quella casa tuts ensemen?

Gieri
Secapescha pér cu igl ei aschi lunsch, neve. E sche jeu mirel en quella runda savess ei
esser che jeu survivel vus tuts.

Margreta
Gliez fagess buc surstar mei!

Mariurschla
Pervia da quei has ti fatg vegnir nus siadocheu? Quei ei gie propi buc ina surpresa. Ti has
gie getg sez che ti hagies buc auters parents. Tgi duei lu pia artar schiglioc.

Hitsch
ponderescha Quei ei memia sempel – bia memia sempel.

Giuanna
Stai eri!

Hitsch
Jeu getgel a vus, zatgei ei aunc zuppau ellas caglias. sloppa culs dets Probabel stuein nus
stuppar ora el e pender sul cheminé.

Giuanna dat ad el cul cumbel ellas costas

Margreta
Quei ei gie tut bien ed endretg – ed ussa savein nus ir, ni?!

Gieri
Leis buc udir las cundiziuns?

Hitsch
Aha, jeu hai giu raschun ... ussa vegni!

Giuanna dat ina proxima ga ina ellas costas ad el

Hitsch
Fai aschi bien e lai en ruaus mias costas. Ellas ein segir schon fessas.

Andreias
Tgei ha el getg?

Gloria
Trai flad, profund, miu car!


35

Giuanna
Tgei cundiziuns, aug Gieri?

Gieri
Gie bien, buc aschi bia. Mo che vus stueis tener quei liug en uorden e che vus gaudies el,
adina cu vus stueis scappar in tec dil mintgagi. Sco quartier da vacanzas, neve!

Mariurschla
Sche bien, Gieri, jeu vegn buc aschi ordlunder, mo forsa savessan nus gie schar vi ella?

Gieri
sfeglia Na, mira cheu, quei saveis vus buc. Quei hai jeu nudau sin pagina treis. Gie cheu:
pagina treis paragraf sis ...

Mariurschla
Bien, sche nus savein buc schar vi ella per tscheins – lu vendin nus pia ella!

Gieri
Na, insumma buc. Quei stat era cheu zanua ... sfeglia in pèr paginas vinavon Vus saveis buc
vender la casa sche vus vuleis buc perder ella.

Margreta
Sche nus empruein da vender ella, sperdin nus ella?

Gieri
En mintga cass tochen 50 onns suenter mia mort.

Margreta
Sperdin nus ella – a tgi?

Gieri
All’Uniun da protecziun d’animals. – Lezza vegn ad endrizzar in asil per tgauns vegls.

Hitsch
Jeu hai bein getg!

Mariurschla
Co fussi lu sche nus scarpassan semplamein giu la casa e baghegiassan da niev, tgei sai
jeu, in center da temps liber e sport – ni forsa perfin ina hazra tuor cun sissum in’ustria ella
mira ella runda Fuss toh ina flotta investiziun. Tschiens vegnessan siadocheu per ir a pesca ...
va puspei tier Gieri, che scrola il tgau – per ir a, per senudar el lag ...

Gieri
sfeglia vinavon Quei stat scret sin pagina otg, paragraf treis: ... astga buc vegnir duvrau per
dievers commercials ... sfeglia anavos E sin pagina siat, paragraf tschun stat ch’ella astgi buc
vegnir scarpada giu. Maina!

Margreta
sarcastic El ha in tschurvi brigliant – sch’el mo vul!

Gieri
Vus saveis buc vender ella, buc far renovaziuns, buc midar la structura fundamentala e vus
saveis era buc fundar ella per ina bun’ovra.

Hitsch
Nus savessan siglientar ella ell’aria.


36

Giuanna
Mo quei vala gie pér cu ti has bandunau nus, ni buc?

Hitsch
Stuein nus propi spitgar aschi gitg?

Gieri
Jeu hai tertgau che vus seigies tut incantai dad haver aschi in bi liug. Jeu manegel – mirei
inaga entuorn: vus vivis gie buc bugen, leu nua che vus steis. Il traffic ed il sestuschem. In
stat a tschel giu pils peis. Cheu haveis vus la pusseivladad dad emblidar tut quei. Na propi,
vus stueis buc spitgar tochen che jeu sun sut tiara. Mintgin da vus astga vegnir cheu cu el
vul, ir in tec a pesca ...

Margreta
stat en pei e va tier el Quei ei gie tut bien ed endretg, Gieri. Nus savein – ti has il cor el dretg liug.
a Mariurschla Mo – ussa eis ei uras da svanir da cheu.

Mariurschla
Getg jeu gie.

Gieri
Mo ...

Hitsch
Giuanna, va a pachetar.

Sara
Mo – bab ...

Hitsch
Ti has udiu! Negina discussiun. Nus svanin.

Andreias
Tgei eisi?

Gloria
Nus mein, miu car!

Andreias
peglia ella Quei ei buc ver, ni? Buc fai tuppas sgnoccas cun mei, neve buc!

Mariurschla e Margreta van

Giuanna
a Hitsch Per ir a casa stuein nus ir cun auto duas uras e miez, vul ti propi ir ussa?

Hitsch
Gie ussa, perquei che nus savein buc pli ir pli baul!

Gloria
gida Andreias Tgei cletg che nus vein aunc buc pachetau ora tut.

Andreias
Jeu stuess propi sefatschentar in tec cun mes problems psichics. Dat ei in plaid ord la
psicologia che munta “tema da tgauns”?


37

Gieri
Mo jeu hai tertgau che nus ensolvien damaun ensemen e mondien suenter in tec a pesca ...
nus havein era grad giu endamen – da sittar in tec cun ballester, ni buc? mira sin Sara

Sara vul grad gir zatgei, mo vegn interruta da Hitsch

Hitsch
Sara, va a pachetar!

Sara trai la schuiala e va da scala si

Giuanna
Gie, bien, igl ei aschia, aug Gieri, nus ... sas nus ... nos fatgs, la lavur ... nus stuein halt
terminar nossas lavurs ... igl ei propi stau bi, propi ... Sas, igl ei meglier sche nus mein. ella
strocla la vesta da Gieri e va

Gieri
trumpaus Gie bien, jeu erel segirs che nus hagien aunc in grond gaudi ensemen.

Giuanna
Schon bien! Igl ei gie schon stau bi. a Hitsch Jeu hai bunamein tema da gir ei, mo ti ...

Hitsch
Jeu sai! muossa sigl esch tschaler Quella ga eis ei in divertiment!

Giuanna
Tgei flot! va da scala si

Gieri va tier Hitsch

Hitsch
Schia, avon che jeu mon danovamein el reginavel dallas umbrivas fuss ei forsa buc schliet
sche ti savessas metter en in niev pér da cazzola.

Gieri
Buc fai quitaus, Hitsch! Gliez ei schon rugalau! semeina naven

Hitsch
Fetg bien! el va agl esch e stat in mument eri, perquei ch’el ha sefatg en che Gieri ha numnau el cul dretg num; el
semeina e vul rispunder, arva igl esch, tucca la clavella e smacca; ei glischa e Hitsch suri

Gieri
Ils carstgauns han emblidau da viver. Tut quei ch’emporta ozilgi ei daners.

Hitsch
Jeu manegel che ti studegies era mintgaton vida daners, ni buc?

Gieri
Gie bien – sas tgei che Clau Clavella scheva adina? El scheva: Ti sas gir tgei che ti vul ...

Hitsch
Tgi ei Clau Clavella?

Gieri
El ei vegnius sutteraus dacuort. Quei hai jeu bein raquintau – jeu hai purtau il vischi. Nus
eran en quater cu nus vein entschiet a marschar ...


38

Hitsch
Emblida quei che jeu hai dumandau! el va en tschaler

Gieri
Eba gie. En mintga cass ... el ha getg e turnau da gir: Ti sas gir tgei che ti vul, mo ti fas
memia bia quitaus pervia da tes daners.

Hitsch
va vinavon Secapescha – tut clar!

Gieri
Naturalmein ch’el ha cussegliau bein mei ... sas lu, cu jeu hai anflau ils
quatertschienotgontamelli francs.

Hitsch
da giusut Tgei? Quatertschienotgontamelli ... tgei?

ei suonda la canera da zatgi che croda da scala giu e dat ina plumpanada giun plaun; suenter ina pintga pausa
festgina Giuanna dalla scala giu; Andreias e Gloria suondan

Giuanna
Tgei ei quei stau?

Gieri
Jeu temel che tiu um hagi giu in ulteriur accident.

Giuanna
Schon puspei! ella va tiegl esch tschaler Tgei ei schabegiau?

Gieri
Jeu sai era buc! Jeu erel gest vida raquintar ad el la historia da Clau Clavella ... e dalla
valischa cun tut quels daners ...

Andreias stauscha d’in maun Gloria e va spert tier Gieri

Andreias
Tgei daners? Tgei manegias cun “tut quels daners”?

Giuanna
cloma dalla scala tschaler giuado Hitsch, ei tut en uorden? Spetga, jeu mon per ina suga!

Gieri
Sper la lingia dil tren, sper las rodaias – in pèr kilometers naven da cheu. Leu vein nus anflau
quella valischa cun quatertschienotgontamelli francs. Forsa avon tschun onns.

Gloria
Tgei?

Gieri
Nus havein igl emprem nuota saviu tgei entscheiver cun quella valischa – ed aschia havein
nus zuppau ella – cheu zanua – forsa ... gie ... emprova da seregurdar cheu zanua halt!

Andreias
In mument! Vul quei gir ch’ei hagi cheu zanua quatertschienotgontamelli francs?


39

Gieri
Jeu sai culla megliera veglia buc pli seregurdar nua ... dapi che Clau ei buc pli denter nus,
sai jeu insumma buc pli, nua ...

Gloria ed Andreias ein ussa bia pli honzelis cun Gieri, accumpognan el al canapè

Andreias
Schia, miu bien aug, ussa raquenta semplamein aunc inaga l’entira historia!

Gloria
Ed entscheiva toh grad cull’episoda co e cu ti has anflau quels daners e nua che ti has
zuppau els.

Gieri
Gie bien, jeu hai gie schon raquintau inaga ... nus vessan gie giu da sutterrar Clau Clavella
tschei gi. Jeu erel in dils portabara. Nus eran en quater cu nus havein entschiet a marschar
...

Giuanna
Hitsch, audas mei?

Gieri
Jeu erel dad ina vart cun Tini Gries ...

plaunet vegn ei pli stgir

Gieri
... gie, e l’entira caussa era pia quella che Serafin Pipa veva ina comba-lenn ... hai jeu schon
raquintau a vus quei culla comba-lenn ... gie, bien, el veva ...

ei vegn stgir


40

Act 2

Emprema scena

ina mes’ura pli tard: Gloria ed Andreias sesan aunc adina sil canapè, dretg e seniester da Gieri; Mariurschla sesa silla
sutga dasperas; Giuanna davos ella; Margreta sesa silla sutga dil pult, ella schai anavos, dierma bunamein; Hitsch ha en
in t-shirt da puorla e scarpau, sepusa all’entrada; tuts miran ualti disgustus, cu Gieri terminescha plaunet la historia

Gieri
Ed, en mintga cass, vein nus entschiet a lischnar giuado sin quels craps rodunds ch’eran
neidis sco glatsch, directamein encunter alla raspada en malencurada. Quels han insumma
buc fatg stem da nus e quei ei era stau meglier ... Jeu garanteschel – sche nus fussan buc
sigli en in auter crap da fossa, fussan nus setschentai ella fossa nova. Jeu sun semenaus,
hai mirau entuorn ed hai viu che Clemens schischeva leu ... sco sch’el fuss morts.

Hitsch
Encunter quel ei la Trudi Gerster ina nulla.

Gieri
Tgei? Gie pia – jeu hai vuliu ir a mirar co Clemens Cluntga hagi ...

Mariurschla
Gieri!

Gieri
Tgei?

Mariurschla
Nus savein, Clau Clavella ei morts – e ti has sutterau el.

Margreta
Nus tuts vein sutterau el.

Hitsch
vegn tiels auters Schon tschien ga.

Mariurschla
Vul buc gir plaunet quei che ti has propi vuliu raquintar?

Gieri
Daco? Tgei ...?

Andreias
Ils daners. Ti has getg che Ti hagies anflau cun el, avon ch’el seigi morts, ina valischa. Cun
quatertschienotgontamelli francs. Sas aunc seregurdar?

Gieri
A gliez, giegie ... sche bien pia.

tuts sesluccan in tec

Gieri
Lein mirar. el stat en pei e va tiel cheminé Quei ei stau avon tschun ni sis onns. Nus mavan a
catscha bassa. Haveis vus schon magliau inaga carn lieur? Quellas maglian atgnamein pauc
ed ein adina en moviment, perquei ein ellas magras e zaias, mo sch’ins marinescha ellas
bein ... a, jeu creigel bunamein che jeu hagi aunc ina en schelentera.


41

Margreta
La valischa, Gieri, la valischa!

Gieri
Gie, en mintga cass, la valischa schischeva buc dapli che treis quater meters naven dallas
rodaias. Nus havein aviert ella cun forza, per mirar sche nus anflien persunalias. Mo – nuot!
Gie – e lu vein nus mirau sin tut quels daners.

Andreias
Gliez creigel jeu!

Giuanna
Gie, veis vus lu buc empruau dad vegnir sissu zaco auter tgi ch’era il possessur?

tuts auter che Gieri semeinan encunter Giuanna e fixeschan ella

Gieri
Beinbein, quei ei gie mo stau l’entschatta da nossas stentas. Jeu hai getg ad el – jeu hai
getg: Clau, nus stuein turnar quei zaco. El ha getg che quels daners seigien forsa dad in
enguladetsch d’ina banca, e sche nus tuornien ils daners, vegnien nus forsa en perschun.
Nus seigien ils emprems suspectus e nus hagien gie buc in alibi, perquei che nus
habiteschien siadocheu, tut persuls. Il mument che nus dettien giu la valischa – quella
minuta sappien nus gir adia alla libertad. Pia – aschia ha el manegiau – stoppien nus spitgar.
Mirar cun attenziun la gasetta pervia d’enguladetschs da bancas ed aschia – e lu ponderar
tgei far.

Gloria
E lu?

Gieri
Na, negin ha engulau d’ina banca, en mintga cass buc tons daners. Clau ei ussa staus
dall’idea ch’ei seigi daners dalla mafia ed en quei cass, ha el getg, fussien lezs segir alla
tscherca dils daners ed aschia astgien nus era buc dar ò quels, per ch’ei detti buc fastitgs.
Ed aschia havein nus decidiu da zuppar la valischa culs daners aschi gitg tochen che nus
hagien anflau ina via da duvrar els senza ch’ei crodi si. E quei havein nus lu era fatg.

Andreias stat en pei e va tier Gieri

Andreias
Bien, vus veis zuppau els. Nua?

Gieri
Saveis, Clau veva gie buc famiglia e viveva persuls en aschi ina pintga habitaziun – ed
aschia havein nus zuppau els cheuo zanua. el fruscha il baditschun Gie bien, igl ei mo aschia,
neve, che jeu sai buc pli exact, nua ch’els ein.

Hitsch
ri histericamein Ussa va ei liber. In dretga cumedia. Jeu getg a vus, el vul metter nus el Beverin.

Giuanna
Hitsch, va e mida t-shirt!

Hitsch
Pertgei? Jeu hai ussa duvrau cheu treis liplis e quel cheu vesa aunc ora il meglier.

Sara vegn da scala giu


42

Sara
Tgei eisi uss puspei? Jeu hai tertgau che nus mondien.

Margreta
Ir?

Mariurschla
O na, secapescha buc. Sas, Gieri vul aunc buc schar ir nus e ... igl ei en mintga cass era
propi lunsch tochen a casa e lu – avon mesanotg fussan nus tuttina buc ...

Gloria
Ei fuss propi fetg malhofli da semplamein svanir ussa. Contas ga vein nus la pusseivladad
da veser nies aug preferiu ...

Andreias
... e damaun savein nus lu mirar inaga tgei ch’ei ha cheu tut – en quei grondius liug – e tgei
ch’ins savess far tut, ni buc?

Sara
Ti manegias – che nus stein cheu. Lu savein nus era sittar cun ballester? Ni buc, aug Gieri?

Margreta
Gie, sittar cun ballester ei bellezia. Vus tuts vegnis ad haver in grond gaudi cun sittar
ballester. Mariurschla ed jeu anflein segir in’autra occupaziun.

Andreias
Gie clar, nus sittein tuts cun ballester. Mo ussa – cusera? Tgei lein era pomai far ussa –
ussa?

Gloria
Gie, tgei ussa?

Gieri
Nus savessan ir a pesca. Jeu hai segir aunc in’entira massa viarms el zeiver.

Andreias
Biiii!

Gloria
O nus essan gie buc tuts pescadurs. Lein ponderar inaga da rudien tgei che nus savessan
far!

Mariurschla
Jeu ha in’idea! Seregurdeis aunc vid quei giug – encurir in scazi. Quei ei propi stau il pli bi
giug che nus vein fatg cu nus eran aunc affons.

Margreta
Exact! Exact! Bab ha zuppau zatgei e fatg in pèr indezis. Seregordas aunc, Gieri?

Gieri
Jeu hai tertgau che nus sappien ...

Andreias
da bucca largia Mo ussa lein nus igl emprem inaga ponderar! Tgei savessan nus encurir? ha ina
grondiusa idea Jeu sai tgei? – Co fuss ei d’encurir la valischa ch’igl aug ha zuppau?

tuts auter che Sara ein d’accord


43

Sara
Aug Gieri ha empermess ch’el muossi a mi co sittar cun ballester.

Gloria
tauscha ella d’in maun Gie, prima, vus dus meis ad encurir in bien plaz per sittar cun ballester, e
nus organisein cheu ina dretga tscherca d’in scazi alla moda veglia.

tuts ein d’accord

Gieri
Bien. Sche vus tuts manegeis ...

Andreias
peglia entuorn a Gieri Nus manegiein – gie, nus manegiein propi.

Gieri
Gie lu bien – prima. Quei ei segir in grond gaudi. Mo zatgei getg jeu a vus – jeu mon pli
bugen o e siarel ils tgauns el claus. semetta sin via Jeu fetsch propi il meglier da serrar en els, igl
ei schon tard. va

igl emprem mument discuora negin

Hitsch
lu, suenter ina pausa He, ussa serevegni lu in tec! Vus cartis bein buc propi quella historia
stuorna, ni?

Andreias
O na, secapescha buc. Daco meis vus treis buc a pachetar e lu a casa? Nus dus spitgein pli
bugen tochen damaun marvegl.

Hitsch mira nausch sin Andreias

Hitsch
Gliez plaschess matei – gliez plaschess. Dad haver nus treis ord via.

Andreias
Pli probabel.

Hitsch
Buc tratga che jeu hagi in tgau da strom.

Andreias
Per che ti tratgies nuot schliet, fetsch jeu ina buna offerta: jeu cumprel tia cumpart dil
testament. Tgei manegias?

Margreta
In mument, gliez sas buc far. El testament stat scret che ...

Andreias
Ei stat scret, tenor la veglia d’aug Gieri, che ...

Mariurschla
Quei bien aug Gieri!

Andreias
Ei stat scret che nus tuts sappien buc vender la casa, ei stat denton buc scret ch’in sappi buc
cumprar da tschel sia cumpart. Ni buc? – E lu, tgei manegias, Hitsch?